qundao/data-zh-poetry huggingface dataset:
赋赵氏双节
作者：吴宽
朝代：明
体裁：古风

粤王台下清风孤，赵家两妇同哭夫。青春白日声呜呜，眼中一掬明月珠。无夫不惜千金躯，有泪只添一曲湖。湖波彻底如冰壶，写出赵家双节图，谁其赋者吴门吴。
赋酒榼庆周菊处七十
作者：吴宽
朝代：明
体裁：古风

无棱非觚，有盖如瓮重。或可以挈空，不可以送。是名曰榼，人所常用。维榼之腹，容酒百斛。维榼之口，出酒千斗。酒旨且多，洋洋如河。汝不化乌有，我肯游无何。饮之既醉拍手歌。酒数行，歌未巳。笑鸱夷，老无齿。一生只呷三江水，不如吾常隐吴市，閒与主人较年纪。贺客上堂，连坐满榻。凭彼药囊，赋此酒榼。
赋铁瓮城送费廷言归省
作者：吴宽
朝代：明
体裁：古风

铁瓮城，何崔嵬。孙吴昔此作京邑，万夫筑土施金椎。上有千雉环列，下有四门洞开。隐然屹立绝飞鸟，独许北固山相陪。吾尝登其上，纵目重徘徊。西瞻秣陵树，南望姑苏台。北瞰长江作衣带，东观巨海如酒杯。城中多居民，市肆浮红埃。时平目不识兵革，城闉积雨生青苔。万室相掩映，水曲并山隈。兹城真画笥，收拾能兼该。芙蓉楼头朝日出，凤凰池上春风来。官寮登高或乘暇，能赋岂乏王与枚。郡人暂从天上回，都门车骑声喧豗。当筵何物可赠别，一阕铁瓮歌新裁。北固有时崩，铁瓮无时隤。诗家比兴义窃取，坚为君操高为才，秋江水满君行哉。
赋黄楼送李贞伯
作者：吴宽
朝代：明
体裁：古风

维河有源星宿同，导河积石思神功。浊流汗漫失故道，积石却与澶渊通。平郊脱辔万马逸，一夜径度徐州洪。徐州太守苏长公，夜呼禁卒登城墉。一身未足捍大患，岂无木栅兼竹笼。戏马台旁二十里，有堤横亘长如虹。高城不浸三版耳，挽回鱼鳖仍耆童。防河录成天有工，黄楼高起城之东。五行有土可制水，底用四壁涂青红。太守登楼宾客从，举杯酹水临长风。河伯稽首受约束，不敢更与城争雄。水流滔滔向东去，纾徐演漾殊从容。负薪投璧竟何用，汉家浪筑宣防宫。自公去后五百载，水流有尽恩无穷。我生慕公公不逢，安得置我兹楼中。颖滨淮海独何幸，留得两赋摩苍穹。凤池舍人今李邕，南行别我何匆匆。登高眺远必能赋，封题须附冥飞鸿。
赠僧瘦冈住吴城宝幢寺
作者：吴宽
朝代：明
体裁：五言律诗

古院清如许，高冈瘦若何。不须居十刹，初喜附双峨。窗满霜馀柿，庭深雨后莎。法筵挥麈处，先为敌诗魔。
赠别丁凤仪刑部
作者：吴宽
朝代：明
体裁：古风

我昔白下逢丁仪，黑漆点睛玉琢颐。相看不用道名姓，开口一笑先谈诗。君诗不作宋元语，开元大历相追随。虽去专师李与杜，亦或下友参兼维。其馀佺期之问辈，蔑视何异群小儿。于时场屋文最盛，君独事此将安为。譬资章甫适于越，越人断发无用之。我方一倡巳自误，君复累和为人嗤。凉秋八月桂花发，多士竞赴乡闱时。临风再作老妇舞，鹿鸣接席元无期。凤皇翩翩起千仞，先后琼林栖一枝。玉堂载笔我甚愧，乌府阅狱君无疑。燕南二月草芽绿，君忽捧檄东南驰。张家湾头买大舫，官河三日冰流澌。南都作官殊可乐，故宅况在秦淮湄。清晨出门了公事，薄暮还家及我私。北堂阿母年七十，萧然两鬓萦游丝。入房唤妇出共具，禄米作饭甘如饴。人生作官有如此，清如伯夷安肯辞。更忆南都北城外，此地乃为少昊司。太平堤长二里许，马蹄缓缓鞭垂垂。钟山削翠几千仞，影向玄武湖中窥。水光山色两奇绝，饱看未觉诗肠饥。寻常马上得佳句，封题寄我当休迟。
赠地理家二首·其一
作者：吴宽
朝代：明
体裁：七言绝句

平生两屐共扁舟，南过荆门北冀州。著得文章填破箧，翻嫌司马是空游。
赠地理家二首·其二
作者：吴宽
朝代：明
体裁：七言绝句

万里江山一览中，巳堪藉手谒诸公。儒先纵有山陵议，恐与君家意不同。
赠宜兴李童子
作者：吴宽
朝代：明
体裁：五言绝句

彼美青衿子，从人解索诗。诗成如可诵，莫羡谢杨儿。
赠张君归吉水兼问讯刘教授先生
作者：吴宽
朝代：明
体裁：七言律诗

东风不入客衣寒，二月扁舟忽下滩。到日缁尘诗里咏，还家春草梦中看。诸公台省堪分席，何处山林独考槃。苦忆传经老刘向，更烦相见劝加餐。
赠张汝弼知南安
作者：吴宽
朝代：明
体裁：古风

阙下五色云，烂烂非烟雾。吴会天东南，却因风吹度。夙禀泽物心，终为济时具。迢迢大庾岭，人出南中路。既滋九龄松，亦复溉梅树。触石此其时，终焉遍天下。揽之愿少留，飘然不予顾。
赠萧汉文
作者：吴宽
朝代：明
体裁：古风

蓬蒿偃箘簬，瓦砾混璠玙。君子负俗累，骋步忙疾徐。辛勤感骤骥，独抱夏侯书。我道盖如此，俗流訾迂疏。终然不可屈，惊悔动乡闾。游心千载上，抗志万里馀。君德日巳崇，荣名常炳如。
赠袁德纯别
作者：吴宽
朝代：明
体裁：古风

太平肇为县，乃自黄岩分。阻山且薄海，土俗殊狺狺。持牒好争讼，于古巳有闻。虽云士风美，甘露难救焚。幸哉百里宰，一朝得袁君。君来坐堂上，颜色无戚欣。谓民如丝然，治之岂宜棼。清节我自持，济以慎与勤。踰年能化服，相顾归耕耘。公庭昼寂寂，凭几西日曛。犹恐耳目隘，适野访忧瘽。肩舆之所至，如渴皆醺醺。君本廊庙器，壮年蹑青云。胸中十二策，献纳同河汾。小试出等流，信矣光斯文。今兹报政还，道经吴淞濆。自庆忝同荐，诗以扬其芬。
赠谢鸣銮还台州次李若虚韵二首·其一
作者：吴宽
朝代：明
体裁：七言律诗

海上三年别故山，客中骨肉眼前看。行装自解书千卷，卧榻聊分屋半间。晋代诗才推谢眺，严陵风节见方干。翛然不为冠裳累，悔不从君旧学閒。
赠谢鸣銮还台州次李若虚韵二首·其二
作者：吴宽
朝代：明
体裁：七言律诗

京国看■作宦游，从来试■未曾投。家庭行义存三代，隐逸声名出九流。旧节悬车应不改，上庠分袂岂无由。幸逢尧舜■■■，巢父依然去饮牛。
赠赵典籍
作者：吴宽
朝代：明
体裁：七言绝句

老将白发戴乌纱，四库书中即是家。三月春风犹不到，曲栏梅树已开花。
赠释子芳草堂
作者：吴宽
朝代：明
体裁：古风

出吴阊门走山塘，山塘北去七里长。平郊崛起虎丘寺，云树一簇攒青苍。我昔家居绝尘事，两足只有登山忙。扁舟摇摇掠岸去，寻奇深胜时徜徉。舍舟登岸纵所适，四尺古墩当道傍。道傍父老说遗迹，刘公佐邑殊循良。邑人此地曾拜送，相与聚土示不忘。我欲题诗纪其事，碑亭淡淡馀残阳。翛然欲去更回首，忽见侧畔依僧坊。青松夹道荫寺额，大书金字何煌煌。竹阴萧然槿花舍，中有丈室并迥廊。一从京师住三载，东南引领徒相望。旦朝忽有僧来谒，自言来自胥台乡。吾师出家修苦行，吴下知名芳草堂。今年新领祠部檄，刘公墩边开道场。敢持绢素乞一语，南还留作山门光。嗟哉后世重异教，三吴尤云炽而昌。穹楼杰殿涂金碧，直以壮丽充缁黄。其间号称彼善者，屈指一二无留藏。白云寺建为范老，表忠观改因岳王。只今此寺虽俭朴，寺名却为刘公彰。此墩可夷碑可仆，有僧世守庸何伤。投簪还乡会有日，便拟入寺寻支郎。旧时诗句如可补，坐我草堂焚妙香。
赠金朝瑢
作者：吴宽
朝代：明
体裁：古风

向晚暑气清，有客扣我户。褰裳起迓之，聆语若平素。似谙姓与名，欲问或恐误。客言君岂忘，坐请为君诉。未及三两言，拊掌顿惊悟。忆当景泰初，宽也年尚孺。鼓箧郡庠间，巳解亲外傅。君时从舅氏，来向官下住。同登讱庵门，讲业日相聚。岁久君乃归，浙水舟独溯。屈指别来年，巳过二十数。两地无尺书，居常但瞻慕。相见不识君，颜色巳非故。不知今何为，乃有此奇遇。君言自别来，云路殊窘步。五试于有司，曾未合尺度。及兹邑大夫，而以我充赋。老母今在堂，白日迫迟暮。禄仕求养亲，学职今乃作。邵武亦名邦，有任于此赴。天假便道还，一拜先人墓。其馀衷曲情，请俟更仆布。我闻君言巳，流涕发喑哑。动如参与商，古语今始寤。感君昔善交，蒙子今枉顾。我欲赠子行，金玉不足富。内廷达外邑，坦坦皆仕路。与子游其间，愿各勤保护。倘为同门羞，适取举世恶。修德崇令名，他年有良䎸。
赠顾正科镛还中都
作者：吴宽
朝代：明

清晨持刺叩门投，有客来从淮水头。吴下故家依二曲，沛中遗调习三侯。阅人诗画才情丽，传世衣冠仕路优。欲尽尊前乡土话，雪晴归骑恨难留。
赠顾正科镛还中都
作者：吴宽
朝代：明
体裁：七言律诗

清晨持刺扣门投，有客来从淮水头。吴下故家依二曲，沛中遗调习三侯。阅人诗画才情丽，传世衣冠仕路优。欲尽尊前乡土话，雪晴归骑恨难留。
赤壁图
作者：吴宽
朝代：明
体裁：七言绝句

西飞孤鹤记何祥，有客吹箫杨世昌。当日赋成谁与注，数行石刻旧曾藏。
赴李世贤赏月
作者：吴宽
朝代：明
体裁：七言律诗

岸帻披襟素影中，施床列坐短墙东。月宫桂树依然在，人面桃花巳不同。巷陌曲当尘坌远，酒杯凉沁露华浓。夜深忽作掀髯笑，犹喜论文兴未穷。
赴饮后夜坐对月复次韵
作者：吴宽
朝代：明
体裁：七言律诗

谁从天上作飞桥，万里端愁月浪漂。一雨步来非卜夜，五更起坐不论朝。水浮北巷深宜揭，人隔西河近可招。后会共期秋半胜，三旬屈指尚嫌遥。
赵大年春江图
作者：吴宽
朝代：明
体裁：古风

密林蔽日青蒙茸，两岸都归烟雾中。分明罨画溪头景，只欠垂纶一钓翁。钓翁莫放扁舟去，沙上鸳鸯方好睡。落尽桃花人不知，夜来细雨春流腻。
赵松雪兰竹图
作者：吴宽
朝代：明

鸥波亭上春风笔，秀色翛然共一丘。头白江南真想见，幽兰丛竹带桑洲。
赵松雪溪山秋霁图临本为奎侄题
作者：吴宽
朝代：明
体裁：七言绝句

碧山争秀扫蛾眉，故着丹枫点染之。松雪斋中人不见，后人犹解学主维。
赵松雪秋江待渡临本
作者：吴宽
朝代：明
体裁：古风

蘋末风生江水响，野航载客时来往。白云故映丹枫明，秋色满前谁独赏。江头待渡心不忙，日落高人犹偃仰。负薪只恐到家迟，隔岸樵夫岂吾党。妙句穷搜入杳冥，诗成似作推㪣状。此图旧出松雪翁，百年模写将无同。纷纷真赝何足论，堂上依然攒数峰。
赵松雪长江叠嶂图
作者：吴宽
朝代：明
体裁：古风

长江滔滔向东泻，忆昔扁舟顺流下。慈悲阁前浪花白，两岸青山似奔马。蒹葭杨柳风飕飕，江行六月疑深秋。归来巳是十年事，看画偶然思旧游。江流树色非邪是，仍见山腰隐高寺。赤岸沧洲杳霭间，只尺悠然起愁思。苕溪影落鸥波亭，王孙弄笔何时停。北来戎马暗江浒，千古遗恨归东溟。
辛丑仲山自宁阳回过宿同朝正旦
作者：吴宽
朝代：明
体裁：五言律诗

齐鲁分司地，三年不负知。过门多旧话，下榻又新诗。晓日瞻鸾辂，春风集凤池。联班同拜舞，鹓鹄喜肩随。
辛丑元日次韵罗明仲洗马朝贺
作者：吴宽
朝代：明
体裁：七言律诗

紫垣兵卫法句陈，立仗天阶满瑞麟。律应宫县分气候，光生庭燎散星辰。周诗所愿无如寿，尧德难名总是仁。玉殿三回叨侍从，衣冠深沐御床春。
辛亥上元夜仲山过饮
作者：吴宽
朝代：明
体裁：七言律诗

角灯悬处久生尘，携酒相过赖故人。率尔杯盘谁主客，喧然箫鼓自比邻。花枝欲动风为信，云气偏遮月满轮。却叹吾生有涯者，京华又住十三春。
辛夷牡鸡图为笔翁张士行题
作者：吴宽
朝代：明
体裁：七言绝句

辛夷花发照晴川，独立春风亦竦然。莫惜锦毛加束縳，涪翁囊底恰三钱。
边文进画山鹧鸪为辽阳邵令题
作者：吴宽
朝代：明
体裁：古风

黄筌赵昌绝代无，边卿好是皆可模。鸾坡曰转供奉暇，馀墨写成山鹧鸪。鹧鸪只识山中路，画史强之入毫素。辽阳有客自高飞，不信韩翁感为赋。
过乡人赏灯
作者：吴宽
朝代：明
体裁：七言律诗

新春车骑集东街，共爱华灯尽好怀。屈曲屏将云锦簇，方空斛是玉丝排。鬼工琐细终伤巧，蛮舞粗疏亦类俳。坐久铁箫声未断，更烧银烛过书斋。
过仰山寺观姚少师僧服小像
作者：吴宽
朝代：明
体裁：七言律诗

城里僧庐揭仰山，姚公于此昔投閒。顾瞻图画长廊外，拂拭尘埃破壁间。困虎封侯头可相，真龙识主手亲攀。朱衣玉带宫师贵，最爱跏趺静掩关。
过先茔登南横山绝顶时表弟吴子高侄奎奕儿子奭奂侍行
作者：吴宽
朝代：明
体裁：七言律诗

南山翠色与云齐，万级登登石作梯。水入太湖萦白练，树依重岭簇青藜。雊鸣麦垄闻田雉，角解松林遇野麑。日暮载瞻茔域近，恩光新沐首频低。
过南园俞氏书隐次刘祭酒先生韵二首·其一
作者：吴宽
朝代：明
体裁：七言绝句

鸥渚茅堂古树秋，校书人去几人游。山林白日无车马，一老窗间著孔丘。
过南园俞氏书隐次刘祭酒先生韵二首·其二
作者：吴宽
朝代：明
体裁：七言绝句

芳草桥头小路斜，书声隐隐识君家。醉玄方丈坐终日，黄菊秋深未著花。
过叶翁看牡丹
作者：吴宽
朝代：明
体裁：七言律诗

吴下移根已甚难，七年才得两枝看。开时况被薰风急，种法还教宿土乾。却爱陶盆当石砌，未誇华屋荐金盘。主人笑对成佳兆，记取花名是寿安。
过吕梁洪
作者：吴宽
朝代：明
体裁：七言律诗

力尽千艘势若倾，隐然门限入彭城。汉封岱岳分来脉，禹凿梁山拟旧名。高岸茅茨民舍稳，绕滩风雨客心惊。平生亦爱王阳语，壮岁难辞险处行。
过吴江瑞云观
作者：吴宽
朝代：明
体裁：七言律诗

笠泽矶头访瑞云，洞门高掩寂无闻。重湖急雨过龙阵，小坞乱石眠羊群。有怀庐山陆脩静，敢比会稽王右军。与客松阴论往事，摩挲残碣慨遗文。
过大姚陈玉汝宅饮散宿大觉寺追和赵与哲韵
作者：吴宽
朝代：明

月出平湖积水空，上方仙梵隐花宫。似闻薝卜林间雨，总是芙蓉浦外风。有客题诗先我到，向僧分榻几人同。敲门自怪来何莫，投辖传杯恼孟公。
过沈启南有竹别业
作者：吴宽
朝代：明
体裁：五言律诗

系舟高柳下，又是十年馀。遥踏无媒径，重寻有竹居。笔精知宋画，器古鉴商书。前辈题名在，风流邈不如。
过沈道士旧馆
作者：吴宽
朝代：明
体裁：七言律诗

神宫有地在西偏，旧馆重寻又几年。座上独询仙伯寿，集中如咏古人篇。当门老树根株尽，隔屋新居栋宇连。谁说棰源能避世，鸡鸣深巷满人烟。
过沛县怀县令颜伯伟与其子同死兵难
作者：吴宽
朝代：明
体裁：七言律诗

诛错兵来汉室轻，区区一令肯前迎。何人独以家为计，有子还怜史失名。主辱固当全大节，身亡旋复共孤城。夜深河上扁舟过，呜咽犹闻流水声。
过玉汝半舫斋观童子种植
作者：吴宽
朝代：明
体裁：七言绝句

豆篱瓜圃旋看成，坐觉斋居意思清。待到翠阴堪覆坐，老夫须挈酒壶行。
过相城为沈陶庵和天全翁赏菊之作
作者：吴宽
朝代：明

菊花开日是重阳，坡翁妙语不可当。我云但得花之趣，何必秋来菊有黄。神仙中人寿且康，老年见客才下堂。幅巾飘飘映华发，导我直过东篱傍。庵居春风定先到，已见菊苗三寸长。浩歌渊明饮酒章，悠然依旧虞山苍。素琴无弦旧有例，当春赏菊嗟何妨。封题一笑报苏子，为我转致陶柴桑。
过相城为沈陶庵和天全翁赏菊之作
作者：吴宽
朝代：明
体裁：古风

菊花开日是重阳，坡翁妙语不可当。我云但得花之趣，何必秋来菊有黄。神仙中人寿且康，老年见客才下堂。幅巾飘飘映华发，导我直过东篱傍。庵居春风定先到，巳见菊苗三寸长。浩歌渊明饮酒章，悠然依旧虞山苍。素琴无弦旧有例，当春赏菊嗟何妨。封题一笑报苏子，为我转致陶柴桑。
过碛沙寺
作者：吴宽
朝代：明
体裁：五言律诗

日斜湖上过，野寺倦登临。老树风声合，颓垣雨迹深。蛟龙潜近浦，鸟雀避丛林。不见筠溪叟，诗襌久绝音。
过荻扁留题王苇庵宅
作者：吴宽
朝代：明
体裁：七言律诗

三十年前此地来，高门重见向阳开。席间香气梅花供，庭下清阴栝子台。春及西畴农事动，晚来东浦钓船回。主人为涤胸中垢，临别还教进茗杯。
过西苑
作者：吴宽
朝代：明
体裁：七言律诗

松偃琼台不受尘，虹桥绰楔记通津。瀛洲水满分禆海，灵囿垣长接禁宸。虎圈久关空兽簿，龙舟稀泛静鱼纶。赏花未许陪游幸，谁羡赓歌作宋臣。
过西苑
作者：吴宽
朝代：明

松偃琼台不受尘，虹桥绰楔记通津。瀛洲水满分裨海，灵囿垣长接禁宸。虎圈久关空兽簿，龙舟稀泛静鱼纶。赏花未许陪游幸，谁羡赓歌作宋臣。
过陈玉汝溪馆
作者：吴宽
朝代：明
体裁：五言律诗

落木城东路，荒溪接板桥。行来浑觉近，坐定始知遥。鹤羽休频扫，龙团且慢浇。乘閒即到此，折简不须招。
还宿学舍
作者：吴宽
朝代：明

夜深踏月到孤城，尘土衣裳一振轻。谏议祠空凡再宿，广文官冷又前迎。思家不觉心旌动，纪事谁将腹稿呈。肯信身逢长至节，三年南望是神京。
还宿学舍
作者：吴宽
朝代：明
体裁：七言律诗

夜深踏月到孤城，尘土衣裳一振轻。谏议祠空凡再宿，广文官冷又前迎。思家不觉心旌动，纪事谁将腹藁呈。肯信身逢长至节，三年南望是神京。
还至沙河
作者：吴宽
朝代：明
体裁：七言律诗

高陵回望白云中，匹马南归从两童。朔旦正临长至日，昨朝犹起不周风。谷深落叶填能满，桥断层冰结自通。便买村醪成一醉，喜闻乡老话年丰。
还至湖上
作者：吴宽
朝代：明
体裁：五言律诗

湖上寻归路，行行背落晖。青山嫌客去，白鸟背人飞。不觉过泉闸，空劳带雨衣。江南如梦醒，仍见水田肥。
远游
作者：吴宽
朝代：明
体裁：古风

嗟彼城市人，而有江湖想。如何屋下身，忽在扁舟上。远游无定踪，日日凭五两。南风舟尾发，千里落吾掌。如观山海图，瞬息历九壤。扣舷歌离骚，八极愿长往。旁人发大笑，此语意何广。屈子百世师，未许后人仿。
连雨再次前韵寄济之
作者：吴宽
朝代：明
体裁：古风

脩篁在池南，朱藤在池北。置我干其间，翛然转幽寂。雨丝密复疏，其势当未息。农家宁米贱，安坐得饱食。再和弯埼篇，端溪巳新拭。泚笔何处书，圆荷手亲摘。青林郁然深，东望怀小适。冒雨定不来，共月却相隔。危亭昔再成，池涸岸如坼。何况旧井泥，莫汲寒泉食。安知庚伏天，乃有此厚获。水流声满池，屋漏痕在壁。朝回无一事，僮仆犹偃息。苇间莹然明，老鹤羽偏白。
追和元危太朴学士游石湖宝积寺
作者：吴宽
朝代：明
体裁：七言律诗

禅堂拥翠总云岑，误认天平万石林。学士放歌来水曲，道人偏袒坐松阴。饮泉别涧多溪鹿，啄木空山或野禽。亦欲他年閒倚棹，绕湖风雨听龙吟。
追和元张伯淳学士赠长芦弹琵琶者·木兰花慢
作者：吴宽
朝代：明
体裁：词

自浔阳客散，千古事、少风情。忽丹穴将雏，空山啄木，上下和鸣。谁云不如竹也，却千愁万恨托丝声。好把金龟当酒，莫将银甲弹筝。玉堂风静落花轻。学士旧曾听。想泪湿青衫，情缠綵笔，沉醉初醒。长芦往时年少，怅悠然对坐到天明。空使后人怀古，夜窗怏雪时晴。
追和叶文庄公喜雪
作者：吴宽
朝代：明
体裁：七言律诗

都人举手荷尧天，不用书云更卜年。睍未曰消应待伴，霰维先集似争权。作劳愿附三农后，志喜谁誇十载前。独坐南窗红日满，敢辞磨墨制新篇。
追和启南癸卯元夕后过施焕伯饮
作者：吴宽
朝代：明
体裁：七言律诗

天上星河隔一帘，夜寒诗骨避重檐。大床坐久头相触，短纸题多手自粘。佳节巳过灯火在，当年合向画图添。鱼行桥下平生路，未老同游不待占。
追和朱乐圃先生苏学十题 其七 多干柏
作者：吴宽
朝代：明
体裁：五言律诗

新甫传遗种，吴门见后昆。碧霄多直干，黄壤本同根。霜雪持高节，莓苔接古痕。三年非桤木，十亩自阴繁。
追和朱乐圃先生苏学十题 其三 百干黄杨
作者：吴宽
朝代：明
体裁：五言律诗

严凝霜雪后，蕃衍弟兄同。帖莫题青李，刀难断寸葱。厄多逢岁闰，材短谢良工。桃李纷如许，终看立下风。
追和朱乐圃先生苏学十题 其九 新杉
作者：吴宽
朝代：明
体裁：五言律诗

生为松柏类，不逐岁寒凋。弱质蒙春雨，高情薄紫霄。诸生沾剩馥，巧匠待长条。此日材当大，初栽自宋朝。
追和朱乐圃先生苏学十题 其二 玲珑石
作者：吴宽
朝代：明
体裁：五言律诗

奇特非常品，来从建学前。久为钱氏物，中有洞庭天。轻比滨浮磬，温须玉出烟。菱溪何足记，想见状顽然。
追和朱乐圃先生苏学十题 其五 辛夷
作者：吴宽
朝代：明
体裁：五言律诗

庄周称散木，形状独离奇。名在谁多识，花开每及时。鸟窥无可食，虫蚀也须医。作笔应全误，纷纷落研池。
追和朱乐圃先生苏学十题 其八 并秀桧
作者：吴宽
朝代：明
体裁：五言律诗

讲堂前并立，霜雪傲玄冥。此树今犹在，常年不改青。雨来添秀色，风动散微馨。科第能相继，题名下有亭。
追和朱乐圃先生苏学十题 其六 石楠
作者：吴宽
朝代：明
体裁：五言律诗

泮水根常溉，临池路不遥。顾瞻依曲槛，爱护障轻绡。别种为交让，终年亦后凋。有材非爨用，斤斧免山樵。
追和朱乐圃先生苏学十题 其十 泮山
作者：吴宽
朝代：明
体裁：五言律诗

少小游歌地，升堂步未穷。移山元费力，覆箦竟成功。狭径埋芳草，孤亭纳暑风。登高誇壮丽，兴学念文翁。
追和朱乐圃先生苏学十题 其四 公堂槐
作者：吴宽
朝代：明
体裁：五言律诗

密叶连街上，孤根寄学中。名扬苏子记，阴覆鲁侯宫。既久今何在，惟乔自不同。曾沾时雨化，多幸遇朱公。
追和朱乐圃先生苏学十题·其一
作者：吴宽
朝代：明
体裁：五言律诗

半形循学舍，一水转松林。盛矣来多士，依然广德心。跨桥方觉阔，垂钓不知深。此地名龙脑，扬波愿作霖。
追送张尚质户部兼怀沈仲律主客
作者：吴宽
朝代：明

秋风骑马向南行，送别深惭句不成。顾我只如前日懒，思君应比后湖清。朝回晓月当琼岛，梦逐春潮到石城。遥想斋居无俗客，相过多见沈云卿。
追送张尚质户部兼怀沈仲律主客
作者：吴宽
朝代：明
体裁：七言律诗

秋风骑马向南行，送别深惭句不成。顾我只如前曰懒，思君应比后湖清。朝回晓月当琼岛，梦逐春潮到石城。遥想斋居无俗客，相过多见沈云卿。
送丁凤仪
作者：吴宽
朝代：明
体裁：古风

解装适新秋，浃旬指堪数。俗事各匆匆，雅客未重睹。爱君产南都，树立弃众取。高情薄云霄，清气填肺腑。尝闻策蹇驴，经诣大江浒。天寒无一事，独看雪花舞。维此一段奇，晋人可为伍。信尔趣尚高，佳句随口吐。作官不出乡，且幸居北部。往来湖山间，吟兴不曾忤。旧台悲凤凰，远州拟鹦鹉。所至必留题，锦囊有诗谱。此来非好游，聊复较官簿。客居大不堪，昩目满尘土。掉头倏言旋，颇类孔巢父。水路凉思多，船窗静挥麈。何处落孤帆，夕阳带疏雨。
送严户部出守西安
作者：吴宽
朝代：明
体裁：七言律诗

出守何曾为一麾，山公高荐久相知。汉家辅郡先京兆，唐世才臣重度支。极北朝廷通奏疏，终南堂纪入歌诗。他年厅壁题名姓，谁独令人有去思。
送仰给事进卿赴四川佥事
作者：吴宽
朝代：明
体裁：七言律诗

石城风月共襟期，不负高名旧所推。给舍官衔新改日，朝廷言路大开时。西郊屡望云行密，东郡争传水涨迟。秋到扁舟三峡稳，想应甘雨逐分司。
送仲山使封郑府
作者：吴宽
朝代：明
体裁：古风

钟鸣长乐宫，丹陛列仙仗。盛典欣复行，鸿胪晓传唱。国门洞开处，使节亲手持。千里覃怀地，遥遥车载驰。于玆建王国，地亦称四塞。济水流其南，太行峙其北。周家为夹辅，岁久惟亲藩。天潢派不远，玉树支仍蕃。将命重分封，宜先司马属。登高旧能赋，美誉扬仕录。临别遥相赠，清风歌穆如。翛然堪比德，真不让璠玙。去矣尚无迟，归哉尤勿缓。兵曹有公事，子复才不短。季札尝适郑，行装犹纻衣。要知如今人，垂橐只空归。
送仲山后坐通法寺西轩
作者：吴宽
朝代：明

歇马东城下，缘堤踏浅沙。长因送客日，屡得到僧家。灌木阴三亩，奔泉响万车。晚来檐溜断，天际散红霞。
送仲山后坐通法寺西轩
作者：吴宽
朝代：明
体裁：五言律诗

歇马东城下，缘堤踏浅沙。长因送客日，数得到僧家。灌木阴三亩，奔泉响万车。晚来檐溜断，天际散红霞。
送仲山赴广东参政
作者：吴宽
朝代：明
体裁：古风

久从夏官卿，分署专典选。莫府累上功，鉴别殊不倦。吏胥服精疆，寮寀推老练。以兹绩屡书，有最却无殿。属当黜幽时，诸省多获谴。山公重人才，启事遂登荐。御批由论定，岂藉气力援。参政三品官，后世号方面。坐镇惟大藩，宣化及州县。孰云岭海遥，炎蒸少霜霰。民物誇繁雄，此地今甚善。米粟出要荒，赋入同禹甸。公田况早收，积蓄总饶羡。巳不烦催科，况乃免鞠谳。中年始入广，身已脱俗谚。鲸波就再涉，浮海亦乘传。章服耀金绯，真不忝恩眷。公馀适凊暇，发箧得诗研。山川有诸奇，题咏语顷遍。此行信堪喜，更喜过家便。十载别吴门，亲友幸相见。衣锦当书行，玺书因争眩。行哉不可缓，我独重恋恋。平生托心知，故旧莫予先。都下常合并，秋社异鸿燕。时枉过园居，辨折启文卷。海月故延留，盘蔬杂藜苋。往往入夜还，行歌共群彦。孤怀今何如，谁复容鄙狷。久旱得微雨，南风特狂煽。城东大道傍，树暗时节变。嘤嘤求友声，黄鸟听百啭。临别心惘然，举酒未能饯。
送伊德载赴南京刑部
作者：吴宽
朝代：明
体裁：七言律诗

阙下争看进士袍，南行又喜入刑曹。青云阔步空尘土，丹凤孤飞好羽毛。茂苑百年门巷旧，甲科两世姓名高。不须分禄遥为养，甘旨公馀手自操。
送伦修撰文序父南还
作者：吴宽
朝代：明
体裁：七言律诗

万里南来系一舟，綵衣春酒动离愁。魁山黎水虽堪住，赤县神州也合游。晚市缁尘仍触暑，月林清影忽惊秋。朝家恩典三年事，阙下亲承愿少留。
送何医养病还松江
作者：吴宽
朝代：明
体裁：五言律诗

旅舍天潢侧，医名众所闻。口尝池上水，目望九峰云。慈母应无恙，诸郎定好文。莫言扶病去，珍剂正烦分。
送何道士授都纪还镇江次沈石田韵
作者：吴宽
朝代：明
体裁：七言律诗

鹤驭云中来北固，霞裾尘外别东华。名题金阙分仙袂，迹寄丹山离俗家。鸿宝记长当吏牍，玄都观古即公衙。天寒归路清如许，滕六前驱撒玉砂。
送侯主事归省
作者：吴宽
朝代：明
体裁：五言排律

圣皇崇至德，文母上徽称。有诏恩斯洽，先朝例可徵。下臣如挟纩，中抱切临冰。覆奏俞音得，传闻孝道兴。严闱辞旧任，散秩荷新升。起舞衣裁锦，颁来诰织绫。饭香收早稻，水落荐鲜菱。住占江湖景，吟成月露形。刑疑应久待，路转孰先登。六月南溟息，风回看大鹏。
送俞振宗南游
作者：吴宽
朝代：明

手扶藜杖出南园，不向妻孥告一言。白发被肩过浙水，青山回首隔吴门。平芜客路何时尽，乔木人家几处存。此去越中怜岁暮，绨袍应见故人恩。
送俞振宗南游
作者：吴宽
朝代：明
体裁：七言律诗

手扶藜杖出南园，不向妻孥告一言。白发被肩过浙水，青山回首隔吴门。平芜客路何时尽，乔木人家几处存。此去越中怜岁莫，绨袍应见故人恩。
送傅曰会中书告病南还新喻
作者：吴宽
朝代：明
体裁：七言律诗

锡宴琼林识醉颜，盛年文采映朝班。并游凤沼鸾坡上，总在金昆玉季间。楚产向来非北学，汉官初许暂南还。诗囊药裹行装满，秋兴先归閤皂山。
送储考功静夫
作者：吴宽
朝代：明
体裁：七言律诗

独赴南都第一曹，癯然风骨旧儒袍。海乡人物前朝盛，春榜声名此日高。粉署品评多有暇，紫宸趍谒未胜劳。平生为忝斯文契，云路难留自羽毛。
送僧无碍归太原
作者：吴宽
朝代：明
体裁：七言绝句

出门有碍是何言，万里南游自太原。总道水流还赴壑，亦知叶落要归根。
送僧永冈归吴住白马寺
作者：吴宽
朝代：明
体裁：七言律诗

石缝梅泉一缕清，早年依此学无生。紫藤垂坞人迂步，白马驮经寺得名。法席坐挥棕拂短，官河去上木杯轻。山中试茗何时好，拟借禅房折脚铛。
送僧永冈归吴住白马寺
作者：吴宽
朝代：明

石缝梅泉一缕清，早年依此学无生。紫藤垂坞人閒步，白马驮经寺得名。法席坐挥棕拂短，官河去上木杯轻。山中试茗何时好，拟借禅房折脚铛。
送僧道茝游五台
作者：吴宽
朝代：明
体裁：七言绝句

头白吴中一老僧，惯将双足付崚嶒。如今又向五台去，此是诸山最上乘。
送允达后饮通法寺西轩
作者：吴宽
朝代：明
体裁：七言律诗

杯酒频将别恨浇，日科酒尽却无聊。独嫌去客忙骑马，更欲寻僧懒度桥。小圃杏花春尚浅，长沟流水意俱遥。年华似与人相约，墙外鞦韆映柳条。
送冢宰屠公致仕
作者：吴宽
朝代：明
体裁：七言律诗

皇朝出入著勤劳，未老头颅有二毛。迁秩兼闻离宪府，收功仍喜在铨曹。天章笑捧新颁敕，昼锦荣披旧赐袍。更向人间誇至乐，登堂日日献春醪。
送刘世熙赴四川佥事管水利
作者：吴宽
朝代：明

行行万里去分司，直到西川欲尽时。肯使江流归滟滪，还看山月照峨嵋。外台总自刑曹出，上马亲将御敕持。千古李冰功不废，离堆刊木建生祠。
送刘仁仲归省
作者：吴宽
朝代：明
体裁：七言律诗

每爱西川玉一双，独承恩旨到乡邦。长途未畏连云栈，胜地终誇濯锦江。旧喜文场先入彀，近看史笔巳如扛。郫筒春酒秋初熟，隔座生香透碧窗。
送刘司直展墓
作者：吴宽
朝代：明
体裁：七言律诗

石城挟册看翱翔，好学如君尚未忘。谱上刘歆应别派，诗中阮■是同乡。还乘驿传从恩召，每见经帏进讲章。识慕亦知崇似许，莫瞻河水叹洋洋。
送刘寺正约之江西审刑
作者：吴宽
朝代：明
体裁：七言律诗

天子斋居罢舞雩，使臣承命出皇都。朝端法吏谁为最，江右冤民自此无。雨脚随车应不断，麦苗蔽野未全枯。汉庭治狱多超擢，拭目看君立要涂。
送刘时雍职方使宁府
作者：吴宽
朝代：明
体裁：七言律诗

面承天诏下蓬莱，路指江西巨舰开。持节总行藩国礼，按图兼试职方才。锦袍明月神仙去，画栋飞云帝子来。河汉莫劳瞻望久，星槎秋近却须回。
送刘景元使安南
作者：吴宽
朝代：明
体裁：七言律诗

元年新建总熙熙，诏下恩光及远夷。刘向暂辞天禄阁，王褒空拜碧鸡祠。离筵有酒杯重覆，归路无金橐可垂。应向交人谈圣德，越裳白雉谩云奇。
送刘职方时雍赴福建参政
作者：吴宽
朝代：明

早振词林五色翰，廿年郎署忽弹冠。校书刘向成新序，判事姚崇起夏官。楚客不惊湖海阔，闽山能阻雪霜寒。他时召伯甘棠树，只是南风荔子丹。
送刘职方时雍赴福建参政
作者：吴宽
朝代：明
体裁：七言律诗

早振词林五色翰，廿年郎署忽弹冠。校书刘向成新序，判事姚崇起夏官。楚客不惊湖海阔，闽山能隔雪霜寒。他时召伯甘棠树，只是南风荔子丹。
送原巳赴南京院判
作者：吴宽
朝代：明
体裁：古风

晨趍入禁闼，夜梦游乡关。屡见高堂人，宛然两眉弯。忧来心如割，归计何其难。终感圣恩渥，不为臣情悭。南都许便养，简任非投閒。十年积忧怀，一朝变欢颜。而我复助喜，安能复留攀。初冬入吴境，远见阳华山。舟中坐念之，岂亦梦寐间。里巷争叹息，乐哉此南还。
送原巳还南京分依字韵
作者：吴宽
朝代：明
体裁：古风

溽暑犹未退，颇觉槐阴稀。栖燕久相识，鸣蜩静还飞。昨者冒江雨，远来自京畿。重念交亲意，时时款我扉。晚凉理旧话，海月流清辉。西堂设卧榻，夜永风褰帏。惟子官医院，绩美谁能讥。入朝复陛见，只尺瞻天威。铨曹巳书最，旅舍仍言归。谅亦恋老拙，所重定省违。幸哉被封典，恩光照庭闱。白头自足乐，无劳制斑衣。行旌向晚动，酒尽情依依。
送原辉南还
作者：吴宽
朝代：明
体裁：七言律诗

清秋欲尽向南旋，别泪何堪重泫然。吾巳行年当五十，汝今归路又三千。亦知禁酒胜良药，好为修书附便船。旧业东城劳葺理，相期岁晚在园田。
送原辉南还（九月二日）
作者：吴宽
朝代：明

清秋欲尽向南旋，别泪何堪重泫然。吾已行年当五十，汝今归路又三千。亦知禁酒胜良药，好为修书附便船。旧业东城劳葺理，相期岁晚在园田。
送史引之知随州
作者：吴宽
朝代：明
体裁：古风

儒者之馀事，缵言以为文。古人尝有言，文章能润身。君昔在闾里，诵习殊精勤。浮俗志莫夺，翩然曳儒绅。稍长取乡贡，谦抑愈恂恂。蹉跎二十年，贤名只如新。昨欲就常选，懒看曲江春。同辈争劝留，颜色自欣欣。入仕非一路，期以泽吾民。我志乃在此，科甲真浅论。铨试出绪馀，冀马竟空群。楚邦非险远，民风更清淳。宋贤读书处，遗迹想应存。此地初为守，平生志方伸。三年成美政，吾老犹当闻。
送同年周公载运使擢按察使致仕
作者：吴宽
朝代：明
体裁：七言律诗

天马行空莫敢驱，十年争叹服盐车。朅来阙下增新秩，竟向闽南问故居。名姓愧联春榜旧，声华喜出户曹馀。平生高致公应得，窃禄铨曹独笑予。
送同年简斋道归省
作者：吴宽
朝代：明

春半相逢在礼闱，题诗忽复送君归。卢前名姓惭杨炯，洛下文章见陆机。晓日攀龙恩共沐，秋风跃马去如飞。新年草色知人意，应向阶前映綵衣。
送同年简齐道归省
作者：吴宽
朝代：明
体裁：七言律诗

春半相逢在礼闱，题诗忽复送君归。卢前名姓惭杨炯，洛下文章见陆机。晓日攀龙恩似海，秋风跃马去如飞。新年草色知人意，应向阶前映綵衣。
送同年陈瑞卿宪副还临清
作者：吴宽
朝代：明
体裁：七言律诗

坐临雄镇近齐东，六载褒词出考功。臬府昼开兵卫肃，邮程水长檄书通。贤劳当在超迁上，契谊频从雅会中。最是湾头催解缆，画船南引恨春风。
送同年黄敦实知玉山
作者：吴宽
朝代：明
体裁：五言律诗

怀玉山中路，烦君此一行。官因科第重，人比县名清。黄霸终京兆，言游暂武城。亦知离别易，杯酒不须倾。
送吕丕文给事充副使
作者：吴宽
朝代：明
体裁：七言律诗

赐衣新着叹光华，画舫春风散鼓笳。天上诏书颁绝域，浙东科第出名家。朝廷正辟求言路，给事初乘奉使槎。不是相如还蜀日，前驱谁向里人誇。
送吴令济赴邵武推官
作者：吴宽
朝代：明
体裁：七言律诗

阙下相逢叹久疏，交游巳是十年馀。科场独使名终抑，启事谁将例复拘。上郡官寮持仕牒，故家孙子抱遗书。越舲摇动春风急，此乐何如过里闾。
送吴克温奉旨护送舅氏少师公南还
作者：吴宽
朝代：明
体裁：七言律诗

千年诗里渭阳情，往送谁辞此一行。御笔批来真有旨，驿舟驰去岂无名。相君久仰为前辈，舅氏相亲是外甥。却到荆溪兼定省，白头堂上喜还惊。
送吴克温赴南京翰林
作者：吴宽
朝代：明
体裁：七言律诗

纶阁花香日影浮，荐章争喜得名流。虞书初进东宫讲，唐典犹从北馆修。家庆及时开寿域，官清尽日在瀛洲。安能便趁仙舟去，南望金陵是旧游。
送吴宪之知龙泉
作者：吴宽
朝代：明
体裁：七言律诗

争爱江东孤凤凰，南飞浙水见文章。从来民事偏为重，此去科名定有光。燕寝焚香稀案牍，春郊骑马遍耕桑。长安极北谁云远，要听成人颂蟹匡。
送吴德徵
作者：吴宽
朝代：明
体裁：五言律诗

溽暑宜多雨，南行又见君。开尊临积水，挂席带疏云。片玉昆山出，清风建业分。乡邦为别意，投赠愧无文。
送吴禹畴赴广东兵备副使
作者：吴宽
朝代：明
体裁：七言律诗

辞朝初下大明宫，臬事都归玉敕中。绣服远巡兵卫绕，戈船閒泊岛夷通。天常作雨连重岭，海不扬波少飓风。却羡宦游亲友在，公馀应喜一尊同。
送吴笺与屠公
作者：吴宽
朝代：明
体裁：七言绝句

入手新诗已百篇，奉偿日费有吴笺。故知供得高才足，岁取于今拟十千。
送周仁广通判福州
作者：吴宽
朝代：明
体裁：七言律诗

青衫乌帽去翩翩，剧郡劳人信独贤。地下文襄宜有后，江南凋敝不如前。济民长策存家传，游宦初程接祖筵。公道从来能自荐，三山风月谩相延。
送周侍郎伯常使封秦府
作者：吴宽
朝代：明
体裁：七言律诗

使节遥持路几重，大藩西去又分封。二南风化犹周召，四塞山河岂邶鄘。专对不劳看数马，旧游多喜忆乘龙。云间仙掌应招客，须为题名太华峰。
送周希正教谕赴嘉祥
作者：吴宽
朝代：明
体裁：五言律诗

心系慈闱里，名题乙榜前。治装初北上，奉檄又南旋。得禄家无累，横经席可专。此行应暂屈，拔擢在他年。
送夏司封崇文
作者：吴宽
朝代：明
体裁：七言律诗

萧然客舍洛阳城，晓拂尘埃识贾生。夜半未承宣室召，秋深重作秣陵行。留司今日浑无事，言路何人独有名。知是箧中藏旧笏，诸孙应不愧玄成。
送姜恒頫改守宁波便养
作者：吴宽
朝代：明
体裁：七言律诗

汉书旧说河南守，未许吴公美独专。奏疏屡陈容便养，官阶无改胜乔迁。地连越峤仍持檄，家在娄江好放船。从此升堂了公事，夜筵春酒乐高年。
送姜用贞赴南京刑部因怀项文祥
作者：吴宽
朝代：明

南去分司画省郎，行行因得奉高堂。已如毛义为人子，早向宗元识吏商。春草讼庭稀狱案，碧山官舍有书床。项斯别后年华改，为谢无诗远寄将。
送姜用贞赴南京刑部因怀项文祥
作者：吴宽
朝代：明
体裁：七言律诗

南去分司画省郎，行行因得奉高堂。巳如毛义为人子，早向宗元识吏商。春草讼庭稀狱案，碧山官舍有书床。项斯别后年华改，为谢无诗远寄将。
送孔宪副赴广西
作者：吴宽
朝代：明
体裁：古风

十年大夫官亦荣，萧然被服仍儒生。胸中自有万人敌，何劳擐甲兼操兵。岭南群蛮昔猖獗，干戈满眼尸纵横。连民窜伏遍荒野，高州残破馀空城。是时君来作民牧，仰天誓欲安黎氓。身骑羸马从孱卒，瘴岭恶溪循数程。群蛮望见遥相惊，我来惟伏信与诚。片言开谕才脱口，马前罗拜咸输情。腰悬木牌悉听命，手断药矢谁违盟。弱男寡妇免系累，山谷日昏犹哭声。惟连惟高我守令，汝獞汝猺吾父兄。军中主帅骄心萌，谓此已降皆可刑。独将一身保万口，讫今军旅休南征。君于异类且有德，斯民眷眷能相倾。祝良张乔世重见，人物信是吴中英。外台迁擢终借寇，上国追随争识荆。同乡数聆情话好，偏怪不肯誇功成。迩来用兵贵神速，下僚旋踵登公卿。以君累岁出死力，有司岂合先知名。迢迢桂管古所置，领檄再作西南行。投荒历险自无怨，公道藉藉归时评。奇功聊尔录一二，碑文敢拟淮西平。
送宋郎中出守广信
作者：吴宽
朝代：明
体裁：七言律诗

水部才名满数车，向来相识自京华。云间接壤为邻郡，江右分符得过家。旌旆微沾秋野雪，桅樯高入晚汀霞。亲民长策今须展，故里谁将昼锦誇。
送宗儒
作者：吴宽
朝代：明
体裁：七言律诗

南望琅琊尚郁然，山林重结半生缘。未论幽谷能量马，更话清池有酿泉。上邑多年怀异政，古官今日荷新迁。秋来海月庵中意，莫忘持杯坐短筵。
送少师徐公致仕归宜兴
作者：吴宽
朝代：明
体裁：七言律诗

丹陛班东第一人，圣恩初许作閒身。麟袍玉带辞黄阁，龙敕朱函下紫宸。盛事敢誇今最少，贤名当使久如新。平生杖履相从志，罨画溪头拟问津。
送工部徐尚书以病乞归加太子太保致仕
作者：吴宽
朝代：明
体裁：七言律诗

中外勤劳四十年，平生晚节更能全。身登八座官殊重，名列三公位独专。敕捧龙章天日近，衣裁麟角海云鲜。肩舆日日何妨出，故里看山有宿缘。
送巫克庄知孟县
作者：吴宽
朝代：明
体裁：七言律诗

霜落都门重此行，长材聊复慰饥氓。定期赤地连村熟，试看黄河绕郭清。春院种花前令事，秋闱攀桂昔年情。中州不与长安隔，剩有人来达政声。
送应宁云南访族
作者：吴宽
朝代：明
体裁：七言律诗

曲水当年翠幕新，看君曾探杏花春。愧无文赠张童子，喜有诗传贾舍人。洛下未通黄犬信，滇南不祀碧鸡神。卜居京口谋如定，晚岁扁舟尚可亲。
送张光禄时达还南京
作者：吴宽
朝代：明
体裁：七言律诗

早入工曹绩用成，徊翔又作北都行。长才未展犹閒地，留务能分巳列卿。言论高来通世故，须眉苍尽好风情。傍人莫怪南归速，春色遥追到石城。
送张兼素
作者：吴宽
朝代：明
体裁：七言律诗

北河冰合滞方舟，来作京华两月留。公议在人书上考，壮怀于世抱先忧。旋归幸慰斯民望，抚字劳从异日酬。握手不誇春榜旧，南雍风月久同游。
送张兼素出知施宗州
作者：吴宽
朝代：明

岁暮移家赴远州，南行谁复为身谋。一章之死无他悔，六诏平生亦胜游。科甲翻令吾辈重，史编应向古人求。都门持此聊相赠，不惜寒风透敝裘。
送张叔亨出巡云南
作者：吴宽
朝代：明
体裁：七言律诗

晓承天语五云低，真觉香烟满袖携。南诏远人劳按治，北畿多士忆提撕。久看桓典乘骢马，未信王褒祀碧鸡。应过滇池诗兴满，不妨挥笔制新题。
送张宗茂道纪南还
作者：吴宽
朝代：明
体裁：七言律诗

身隐吴门五十年，玉京来往只翛然。东华尘土霞裳外，北斗光芒宝剑前。犹喜山林通雨露，亦知官府足神仙。飙车又逐天风转，俯视千艘滞海壖。
送张廷祥擢南京翰林
作者：吴宽
朝代：明
体裁：七言律诗

北阙重来从史事，西江仍许慰慈容。玉堂地迥神情逸，金匮书成宠渥浓。星斗气冲丰狱剑，霜天声递景阳钟。瀛州独步悠然处，喜见龙蟠第一峰。
送张济民擢知思南
作者：吴宽
朝代：明
体裁：七言律诗

豫章巳作甘棠咏，潞渚初从贵竹行。万里思南称上郡，寸心拱北望神京。绯袍金带娱慈母，皂盖朱幡候远氓。他日汉家循吏传，虚名应不比王成。
送张都水
作者：吴宽
朝代：明

幽燕建都邑，九鼎从而迁。八政一日食，仰此东南偏。岁漕四百万，舳舻相后先。云帆罢转海，江淮达且沿。迤逦经齐鲁，有渠昔人穿。噫此寻丈耳，譬若沟浍然。置闸以启闭，相时为节宣。岩岩鲁山下，平地多流泉。泉流入漕渠，其始才涓涓。奫沦惟自足，安知可浮船。疏导非人力，济世嗟何缘。张君官水部，治水思昔年。往来相度之，涤源同九川。功成既归朝，大臣慕其贤。封章始朝荐，行李仍夕旋。维此百泉眼，利博人争传。入渠有余沥，可溉万顷田。只今东方民，老幼咸颠连。槁项与黄馘，嗷嗷口流涎。潴泄倘有策，旱涝何须怜。漕粟国用足，种粟民生全。他年司马氏，载入《河渠》篇。
送张都水
作者：吴宽
朝代：明
体裁：古风

幽燕建都邑，九鼎从而迁。八政一曰食，仰此东南偏。岁漕四百万，舳舻相后先。云帆罢转海，江淮达且沿。迤逦经齐鲁，有渠昔人穿。噫此寻丈耳，譬若沟浍然。置闸以启闭，相时为节宣。严严鲁山下，平地多流泉。泉流入漕渠，其始才涓涓。奫沦惟自足，安知可浮船。疏导非人力，济世嗟何缘。张君官水部，治水思昔年。往来相度之，涤源同九川。功成既归朝，大臣慕其贤。封章始朝荐，行李仍夕旋。维此百泉眼，利博人争传。入渠有馀沥，可溉万顷田。只今东方民，老幼咸颠连。槁项与黄馘，嗷嗷口流涎。潴泄倘有策，旱涝何须怜。漕粟国用足，种粟民生全。他年司马氏，载入《河渠》篇。
送彭教谕道赴长洲学
作者：吴宽
朝代：明
体裁：七言律诗

远为乡邦贺得师，扁舟南去莫迟迟。还从苏郡更新学，重见胡公举旧规。难弟追思如昨日，诸生相候已多时。清门久忝斯文契，赠别安能惜赋诗。
送徐侍郎公肃致仕
作者：吴宽
朝代：明
体裁：七言律诗

尺疏陈情再吁天，病来翻幸得归田。高怀岂为虚名累，直道能将晚节全。乡社侍行多后辈，都门追送半同年。只今晏子身仍在，南去相从愿执鞭。
送徐季止
作者：吴宽
朝代：明
体裁：古风

迩从吴门至，起迹南宫坊。儒冠满尘土，京国初观光。早年富文学，下视举子场。蹉跎乃至此，宿志犹未偿。远来亦堪喜，有兄官职方。一见季氏面，欢然态如狂。秉烛屡相对，颇怪梦寐长。纷纷同来客，寝食各有妨。独于下马日，曾不殊家常。有侄巳进饭，有仆争施床。试言仲氏意，迟子葺高房。青山映金阙，西户正相当。引子数共登，把酒还自尝。嗟我忝交契，累在尊俎傍。感此友于乐，郁闷隐中肠。巳毕内廷试，复治南雍装。天风满寥廓，仰望孤鸿翔。上林多嘉树，回翅期成行。
送戴员外出守桂林
作者：吴宽
朝代：明
体裁：七言律诗

子有长才早致身，仕途随处是通津。六千里外桂林郡，十五年前杏苑人。出守要知从古重，作官何幸与民亲。昌黎亦羡登仙去，诗里骖鸾句尚新。
送戴师文参政
作者：吴宽
朝代：明
体裁：古风

雄藩瞰南海，富庶冠诸州。稽古建方伯，参佐须名流。戴君本台产，早为贤科收。兵曹善裁决，可与姚崇俦。况乃饫文墨，士林名不浮。冢宰始高荐，夏官难固留。惜哉重末务，无能为国谋。边徼偶多事，方劳九重忧。玉关度羽檄，未解小邦仇。又闻古灵武，胡马满山头。兵技彼或短，将材此谁优。山川有险易，地利更当求。坐见万里外，须烦人运筹。幸君年尚富，仕路广且脩。朝廷爱人才，岩穴犹当搜。有才如君者，岂置南海陬。暂去勿复顾，蛮方候回辀。
送戴校官琰赴漳州
作者：吴宽
朝代：明
体裁：七言律诗

浑河花发照青春，舟载儒官下远津。族甲浮梁惟有戴，地分漳水总为闽。槟榔且进盘中食，夏楚应生帐下尘。学舍五经多扫地，愿期安定出纯仁。
送文宗儒知永嘉
作者：吴宽
朝代：明
体裁：七言律诗

同年出宰联翩去，大邑争誇浙水东。选士初行常法外，期君当在古人中。竹房夜照江心月，柳浪朝翻海面风。此地从来诗景胜，还闻拔擢论民功。
送文宗儒还滁
作者：吴宽
朝代：明
体裁：七言律诗

官非京尹免台参，寺版题名也自堪。公事共知心独尽，直言曾上面无惭。绩书騋牝才名出，家寄琅琊秀色含。触热却怜分手去，园亭何日重高谈。
送施克宽太仆守思州府
作者：吴宽
朝代：明
体裁：七言律诗

十载周家有仆臣，喜承新命驾朱轮。岂无辅郡劳贤者，须信宸衷念远人。山下行春缘草树，天中入夜望星辰。烦君莫改巴陵政，遗爱今犹在楚民。
送朱尧民
作者：吴宽
朝代：明
体裁：古风

连雨起凉飔，新秋迎溽暑。匆匆即言旋，晚共园亭语。泥淖一尺深，驴车在郊墅。路人勿相疑，不是从选举。
送李世贤擢南京祭酒
作者：吴宽
朝代：明
体裁：七言律诗

乡里交游岁月移，赤墀黄阁每追随。史家有事垂成日，师席无人独去时。大学贤关惟古制，镐京王业是初基。廿年不踏江南路，天遣登堂奉寿卮。
送李世贤赴南京礼部侍郎
作者：吴宽
朝代：明
体裁：七言律诗

史局文场滞此身，高才初喜试经纶。东朝侍从踰三载，南省追陪只二人。云起望家虞阜晓，花开退食秣陵春。都门醉别遥挥袂，且脱京华眯目尘。
送李世贤赴南京礼部侍郎
作者：吴宽
朝代：明
体裁：七言律诗

都门无计可留公，况是秋来有便风。尚忆陆机游洛下，莫疑张翰向江东。词林前辈晨星少，乡社无人海月空。定有天书还召入，暂将留务托南宫。
送李侍郎致仕归博罗
作者：吴宽
朝代：明
体裁：七言律诗

白云浑不碍罗浮，望尽家山南海头。暮景迫人陈短疏，春风吹发上扁舟。臣于社稷当为悦，身在江湖亦有忧。此日都门称叹者，品题先入二疏俦。
送李若虚
作者：吴宽
朝代：明
体裁：古风

浙中妙山水，造化夙所置。美哉聚干斯，千里一画笥。行观与坐阅，举笔皆可记。其间多诗人，良亦山水致。季侯豫章产，诗骨禀尤异。决狱最屡书，岂不称法吏。苦吟顾无俦，自谓性偏嗜。骑马长安街，推㪣见诗意。终然胸中奇，抑郁未能肆。擢官副外台，偶在两浙地。阶庭列儒生，案牍积文字。多暇仍出游，玆惟惬吾志。扑砚饶清晖，新题翻目试。寄与蓝田丞，吾仍有公事。
送李贞伯致仕
作者：吴宽
朝代：明

引去谁谋及故人，买田阳羡遂成真。张公洞口终期我，金母桥边早置身。郡志续修知旧事，乡筵初会得佳宾。百年风节人争仰，笑对秋波白发新。
送李郎中擢应天府丞
作者：吴宽
朝代：明
体裁：七言律诗

清班缀立色无惭，工署徊翔意自堪。名属山公终启事，身从韩子不台参。旧开辅郡依江左，遥望神京傍斗南。壮岁要知功业盛，看君黑发正胜簪。
送杨君谦
作者：吴宽
朝代：明

子有好学名，得之直从幼。矻矻忘其疲，每以夜为昼。谁令不自爱，坐与简编斗。旋致心腹间，有病见脉候。乡人尝谓子，文笔真似舅。舅也昔养疴，亦在掇科后。七日仪部官，在告月且又。服药未见功，具疏遂入奏。昨朝获愈音，颜面喜欲皱。西风作新寒，南去不可逗。相过一何疏，相别一何骤。子去固欣然，孰与箴老缪。惟子有书癖，舍书莫能救。譬如病酒人，戒饮貌愈瘦。何如稍饮之，病去渐复旧。子病偶类兹，简编实醇酎。茹多仍吐之，纸上发奇秀。三年当复来，观子所成就。
送杨君谦
作者：吴宽
朝代：明
体裁：古风

子有好学名，得之直从幼。矻矻忘其疲，每以夜为昼。谁令不自爱，坐与简编斗。旋致心腹间，有病见脉候。乡人尝谓子，文笔真似舅。舅也昔养痾，亦在掇科后。七日仪部官，在告月且又。服药未见功，具疏遂入奏。昨朝获俞音，颜面喜欲皱。西风作新寒，南去不可逗。相过一何疏，相别一何骤。子去固欣然，孰与箴老缪。惟子有书癖，舍书莫能救。譬如病酒人，戒饮貌愈瘦。何如稍饮之，病去渐复旧。子病偶类玆，简编实醇酎。茹多仍吐之，纸上发奇秀。三年当复来，观子所成就。
送杨君谦致仕
作者：吴宽
朝代：明

公署席未暖，求去何嗷嗷。济河先焚舟，预卖冠与袍。我不更劝子，知子意殊牢。昨者见章疏，陈情欲长号。谓臣心腹间，有疾刺如刀。自宜针石恶，不任簿书劳。蒙恩赐封典，父母喜俱叨。雨露不知感，臣岂如蓬蒿。壮年可驱策，正合从时髦。臣实自知愧，奈缘病相遭。当道奖恬退，幸尔遇山涛。九重遂俯从，孰谓天居高。郎官信美秩，视之等秋毫。未论子所能，此足称贤豪。纷纷投牒者，群然赴仪曹。其间或衰迈，虚名尚贪饕。如子真难得，识者争嘉褒。而我复增愧，头颅已霜毛。归心觉愈急，如索更加绹。子归免羁绊，槛兽初奔逃。卬首不回顾，跳舞向林皋。岁暮多冰雪，长河阻轻舠。河神不世情，助子水滔滔。旧宅傍吴市，门前是南濠。性不耐居处，志惟嗜游遨。南指天目山，誓将友猿猱。归来必自得，有乐斯陶陶。发泄胸中奇，文场战当鏖。多事反自今，笔墨肯停操。已忘虞卿愁，且著屈子骚。
送杨君谦致仕
作者：吴宽
朝代：明
体裁：古风

公署席未暖，求去何嗷嗷。济河先焚舟，预卖冠与袍。我不更劝子，知子意殊牢。昨者见章疏，陈情欲长号。谓臣心腹间，有疾刺如刀。自宜针石恶，不任簿书劳。蒙恩锡封典，父母喜俱叨。雨露不知感，臣岂如蓬蒿。壮年可驱策，正合从时髦。臣实自知愧，柰缘病相遭。当道奖恬退，幸尔遇山涛。九重遂俯从，孰谓天居高。郎官信美秩，视之等秋毫。未论子所能，此足称贤豪。纷纷投牒者，群然赴仪曹。其间或衰迈，虚名尚贪饕。如子真难得，识者争嘉褒。而我复增愧，头颅巳霜毛。归心觉愈急，如索更加绹。子归免羁绊，槛兽初奔逃。卬首不回顾，跳舞向林皋。岁暮多冰雪，长河阻轻舠。河神不世情，助子水滔滔。旧宅傍吴市，门前是南濠。性不耐居处，志惟嗜游遨。南指天目山，誓将友猿猱。归来必自得，有乐斯陶陶。发泄胸中奇，文场战当鏖。多事反自今，笔墨肯停操。巳忘虞卿愁，且著屈子骚。
送杨太卿应宁赴南京
作者：吴宽
朝代：明
体裁：古风

太卿楼船向何处，直到石头城下住。江上人迎访故卢，堂前我忆瞻嘉树。南人只爱江南行，江南乐多无宦情。何如去家只百里，黄金横带为清卿。老我平生忝知己，不得相从附船尾。客居初沾燕子泥，官河忽涨桃花水。金陵本是帝王州，高台依旧凤凰游。知君到日好诗兴，佳句从今无李侯。
送杨温甫郎中出守杭州
作者：吴宽
朝代：明
体裁：七言律诗

刑曹巳脱簿书忙，剧郡新除又古杭。雪后远郊驱五马，川中名族数诸杨。白公石在官初满，苏子堤成姓共长。莫信一麾俄出守，前贤遗爱自黄堂。
送林一中福建佥宪
作者：吴宽
朝代：明
体裁：古风

蹇劣无外慕，中岁偶成名。束带趋阙下，获侍君子行。弱水限瀛洲，明星垂贯城。迹异虽悬隔，心同常合并。拙性素寡谐，有盖非徒倾。乃叔寔严师，令兄况名卿。而我师事馀，久矣熟芳声。方深追倍乐，俄动暌违情。朝廷得一相，贤者宜同升。端如孤凤起，鹤鹄相和鸣。八闽连百粤，城郭三山横。此中持宪节，海波会澄清。同朝再有日，超迁当政成。
送林世调赴湖广参政
作者：吴宽
朝代：明

已爱超迁惬所推，不知清议尚嫌迟。省中公事方多日，席上同年渐少时。西控早成持檄梦，南行兼慰倚门思。春来舍馆浑如旧，荀氏于今更一慈。
送林世调赴湖广参政
作者：吴宽
朝代：明
体裁：七言律诗

巳爱超迁惬所推，不知清议尚嫌迟。省中公事方多日，席上同年渐少时。西控早成持檄梦，南行兼慰倚门思。春来舍馆浑如旧，荀氏于今更有慈。
送林克冲给事使暹罗
作者：吴宽
朝代：明
体裁：七言律诗

凤诏初从阁下裁，仙郎遥向极南开。林回早弃千金壁，陆贾方施万里才。沧海云帆知几转，岛夷卉服定偕来。巳判天阙三年别，还待星槎八月回。
送林克容归台州
作者：吴宽
朝代：明
体裁：古风

彭城风雨人空眠，看云梦草皆徒然。争如天台林少颖，一舸竟泛秋风前。天台路接秦淮水，季也秋台耀金紫。官高章服自不同，兄弟之情只如此。东华清晓芳尘香，却怪马啼来往忙。夜来忽作天台梦，梦去不知岐路长。征车在门待明发，还向三吴归百越。到家高卧赤城霞，回头却望金陵月。
送林同知仲璧赴官惠州
作者：吴宽
朝代：明
体裁：五言律诗

燕都才识面，浙郡久知名。合与方州去，仍为半刺行。凉风双旆远，积水一舟轻。欲访东坡事，缘知待政成。
送林朝信还广西分韵得岁字
作者：吴宽
朝代：明

玉河冻不流，晓结冰花细。客馆傍东堤，三旬喜留滞。捧表被光华，开筵接亲契。抵任尚迟迟，吴门度新岁。
送梁洗马使封安南
作者：吴宽
朝代：明
体裁：七言律诗

五凤楼高赋早成，交人先已识才名。诵诗三百能专对，问路西南却易行。封册远颁金字细，赐袍新制赤文明。平生不是相如辈，乡里何劳负弩迎。
送毛贞甫给事赴南京
作者：吴宽
朝代：明
体裁：七言律诗

寂寞园居吏隐兼，喜闻新擢一掀髯。官当要地斯通显，名在贤科却久淹。脱颖巳非人自荐，抗章应与职无嫌。频年为感过从意，秋到惟将别恨添。
送汝行敏
作者：吴宽
朝代：明
体裁：七言律诗

共挹清风坐竹林，吴门相见到于今。久閒池上挥毫手，未怯天边倚剑心。考绩最高楷士论，分司多暇注官箴。马头送别还长啸，不减孙登鸾凤音。
送汝行敏守南安
作者：吴宽
朝代：明
体裁：七言律诗

南过虔州山势回，朱幡遥见绕城来。郡中未诧刘昆政，池上犹称贾至才。枫落吴江还倚棹，梅开庾岭独登台。千年汉吏多遗爱，此去贤名定许陪。
送汪太守致仕
作者：吴宽
朝代：明
体裁：七言律诗

吴学犹传旧教条，南来别驾路何遥。上章忽入新■报，增秩仍为大府僚。老去乌纱常在首，閒来金带巳横腰。人生止足谁知得，乡里高名岂自邀。
送沈仲威
作者：吴宽
朝代：明
体裁：七言律诗

一江秋水隔娟娟，南去美人初放船。为客相逢多异县，如君况说是同年。三吴人物何曾乏，二沈声名共所传。我忝交游昆仲里，赠言那惜满华笺。
送沈仲律湖广佥宪
作者：吴宽
朝代：明
体裁：七言律诗

江左才名自一家，流传诗法到京华。乍来一月俄成帙，更别三年定满车。赤壁巢危留夜鹘，洞庭波远带秋霞。遥知使节登临处，讼牒稀时早散衙。
送沈元中知馀干
作者：吴宽
朝代：明
体裁：五言律诗

南去意何如，云霄举足初。文名从甲榜，宦业有刑书。北阙须通籍，西江且下车。当令遗爱满，不止白公渠。
送沈尚宝贺千秋节还南京
作者：吴宽
朝代：明
体裁：七言律诗

琅函遥捧望仪宸，六月楼船度海津。旱岁喜逢三日雨，好官閒避十年尘。桃花满种玄都观，柳色重迎琐闼人。莫叹世情今尚在，南归须为问江神。
送沈晋州林美
作者：吴宽
朝代：明
体裁：七言律诗

贤名曾是故乡闻，壮岁高科静不群。坐上谁为黄叔度，榜中吾爱沈休文。鞭蒲此去犹无用，符竹从来岂易分。吏散午衙公事简，定将书史对炉熏。
送沈良臣
作者：吴宽
朝代：明
体裁：五言律诗

杏苑春风后，车尘带落花。儒衣初出郭，御扁旧传家。易许丁宽讲，诗从沈约誇。扁舟明日路，江上暮云遮。
送沈良臣知归德州
作者：吴宽
朝代：明
体裁：七言律诗

吴下传经久得师，名高黄榜副深期。进身自惜凡三揖，出守于今又一麾。亲老定储迎养禄，官廉须立去思碑。连科佳话乡人纪，三沈贤名欲共驰。
送济之归省
作者：吴宽
朝代：明
体裁：七言律诗

冰花欲结潞河湾，驿棹南行未许閒。恩赐已知千镒重，寿容应见两眉弯。天高鸿燕难相值，春到江湖及早还。安得从行仍作伴，胜游当共了西山。
送潘栗夫佥宪提学四川
作者：吴宽
朝代：明
体裁：七言律诗

豸服初成咏五紽，西行兼得里门过。汉家暂托文翁事，蜀道休听太白歌。诸老词章惟故郡，频年交谊共贤科。雪消三峡江流急，定拟将诗度旋涡。
送潘栗夫宪副陜西提学
作者：吴宽
朝代：明
体裁：五言排律

嗟我同年友，多分臬事清。衣如内台制，簪向法冠横。乘传非无例，书铨孰有名。纷纷来蜀道，往往说潘卿。万里驱驰地，三年报称情。心劳随使节，迹远涉羌城。子产游乡校，文翁载史评。士风从此盛，公议自然明。启事山涛具，词头贾至行。趍朝逢异数，迁秩荷殊荣。新政颁应满，高官卑不轻。人才工造就，仕路厌将迎。有待文班接，重看学政成。凭谁到西陜，先为贺诸生。
送玉汝擢副都御史仍赴南京
作者：吴宽
朝代：明
体裁：七言律诗

南都人识旧清风，新命仍归玉敕中。执法星高依斗北，留台地重隔江东。睢阳会散谁偏老，洛下吟成我未工。欲忘离情须是醉，当筵休放酒杯空。
送王允达
作者：吴宽
朝代：明
体裁：古风

群居恒纷纷，取友惟荦荦。彼无志操徒，处世甘龌龊。富贵谓可求，奔趋冀超擢。孰能脱卑污，特立等山岳。王子有高趣，小节乃俭朴。当初入官时，世事巳先觉。求閒计巳违，欲去意中确。上章乞养痾，坚卧从勘驳。得请即挽车，不顾雪泥浊。故山启岩扉，绝涧聆水乐。闭户还著书，吾事在家学。蹇予忝末契，久矣藉磨琢。相过虽不疏，相别亦巳数。累日独惘然，念此岁月邈。随行谁我留，所愧圣恩渥。终当蹑遐踪，别手不重握。
送王合州
作者：吴宽
朝代：明
体裁：五言律诗

南出都门去，逢人问合州。一官为别驾，万里付扁舟。巫峡流泉晓，峨嵋片月秋。缘知蜀道易，随处有诗留。
送王存敬知兴化分韵得但字
作者：吴宽
朝代：明
体裁：古风

退朝赴西曹，勤事流笔汗。狱讼方纷争，直以片言断。老胥抱文书，卷舌讵能赞。吕侯惟简孚，汉吏或精悍。似君实兼之，古人亦何但。从来白云司，往往重文翰。当君治狱馀，诗句又其冠。秀雅超凡尘，落纸莫改窜。朝士相与游，敬服不敢玩。如彼千仞冈，凤翥争仰看。吾苏昔缺守，政剧孰可干。众论咸拟君，岂为闽郡算。一朝见御批，光动姓名焕。五马俄在门，腰带仍巳换。十年幸相知，良会每连案。如何朱夏初，置我离筵畔。所欣仕途开，难顾文社散。作诗贺闽人，私怀未须乱。
送王惟安赴思南推官
作者：吴宽
朝代：明
体裁：七言律诗

年壮曾题太学名，蒙恩初喜授官行。舟乘驿传从新例，囊带刑书恤远氓。仕路谁为贤郡佐，儒门不失旧家声。春风得意过乡国，一夜桃花水自生。
送王抑夫赴官陈留
作者：吴宽
朝代：明
体裁：七言律诗

南都听罢鹿鸣歌，坐觉悠悠岁月过。久矣长才淹上国，壮哉名悬隔南河。郑庄此去须行水，赵过从来善种禾。能使流移皆复业，看君声誉数车多。
送王汉英给事充副使
作者：吴宽
朝代：明
体裁：七言律诗

高步黄扉见俊人，使轺恩诏动青春。关门缓度风霜少，岛屿遥瞻日月新。岁久礼仪存制作，路长民俗待咨询。百年候吏前驱惯，鸭绿江头不问津。
送王汝英南归
作者：吴宽
朝代：明
体裁：七言律诗

尺疏陈情入舜宫，御批真喜彻重瞳。银台异宠曾加秩，金匮奇才屡奏功。家食固知千指众，友怀皆说一心同。铜官山色浑如旧，昼锦煌煌在目中。
送王编修九思归省
作者：吴宽
朝代：明
体裁：七言律诗

■陂种树久成村，况话终南正对门。附郭有山兼有水，上堂为子更为孙。词林秀发膺清秩，春日舒长献寿尊。两母白头谁不恋，遄来须用答君恩。
送王警之还洞庭
作者：吴宽
朝代：明
体裁：七言律诗

洞庭山脚倚高楼，归梦分明绕十洲。春草池塘怀故事，夜堂风露感新秋。深林结屋能安隐，远水拿舟岂好游。士行百年兼孝友，入门还慰老亲忧。
送琴士杨云翰还吴
作者：吴宽
朝代：明
体裁：七言律诗

落木萧萧坠客衣，青天独雁向南飞。登高遍览皇都壮，话旧常将旅食违。卷满云烟停綵笔，堂虚风露冷金徽。郁林石近娄江水，应为临流作钓矶。
送白侍郎还南京分阙字韵
作者：吴宽
朝代：明
体裁：古风

都城作淫雨，连属从暑月。垫溺及四郊，高丘抵深窟。大臣抱忧思，时事切于骨。廨宇虽少安，中夜心兀兀。惟昔官讷言，衮职常补阙。至今存奏疏，忠谠莫湮没。此来实称贺，沾湿屡谢谒。明主勤万几，宵旰常矻矻。已闻发仓廪，岂但谨刑罚。有诏戒群工，名实期综核。兵曹为卿亚，留务不可忽。众贤方满朝，献纳职免越。陛辞沐嘉眷，朱服映象笏。平生尽瘁心，官簿积功阀。凉气生新秋，方舟待明发。召还当不遐，臣节益以竭。
送白太傅致仕
作者：吴宽
朝代：明
体裁：七言律诗

玉敕新承墨未乾，都门行色万人看。法曹屡奏三年绩，恩旨重加一品官。胜地扁舟行乐健，故人尊酒过从欢。不须更入香山去，自有西园八节滩。
送盛训术还吴江
作者：吴宽
朝代：明
体裁：五言律诗

一舸东南去，望望故里门。夕阳烟市影，秋水雪滩痕。制药当书案，弹琴罢酒尊。相过官舍里，应是史西村。
送礼部徐尚书加太子太保致仕
作者：吴宽
朝代：明
体裁：七言律诗

玉带横腰喜气新，赐归争看越精神。史官早授为前辈，圣主畴咨念老臣。旸谷卜居真有地，南宫增秩更何人。亦知恩重难忘报，夜夜山中礼北辰。
送祁至和参政还湖广
作者：吴宽
朝代：明
体裁：七言律诗

赤墀忆共接班行，当日君犹作正郎。久向江西参政事，又来阙下沐恩光。三年考绩因虞典，千里提封过楚彊。秋满都城临别意，只将诗句纳行囊。
送秦廷贽副使
作者：吴宽
朝代：明
体裁：七言律诗

万里遥瞻贵竹行，九重垂念远人情。昆山片玉浑无价，画省清风最有声。杯送夜筵歌宛转，棹移秋水击空明。臬司不是投閒地，莫过长沙问贾生。
送秦廷韶改守建昌
作者：吴宽
朝代：明
体裁：七言律诗

京尘漠漠爱楼居，卧看天街雨脚疏。诗儗前人知可到，史修循吏许谁书。倘开东阁应先入，暂守西江亦美除。试向新民谈旧政，三年化及武昌鱼。
送罗编修擢南监司业
作者：吴宽
朝代：明
体裁：七言律诗

舟引薰风好算程，江头立候总诸生。一章再补贤关缺，六馆先期士类成。路入石城瞻虎踞，山临璧水听鸡鸣。曾闻南国游歌惯，不厌长街振铎声。
送胡副使擢广东
作者：吴宽
朝代：明
体裁：七言律诗

衣绣煌煌映赤墀，身依霄汉立多时。出巡每爱咨民疾，迁擢仍看荷宠私。阙下三年须奏绩，岭南一道重分司。遥遥祖德仍相继，此日清名亦畏知。
送胡彦超
作者：吴宽
朝代：明

年过四十不作官，还将短发笼儒冠。平生一经已烂熟，胡为挟入桥门观。前年乡书名始刊，曲江又避春风寒。重来桥门住三载，打头矮屋聊盘桓。朝齑暮盐不满盘，何须故人劝加餐。日高对案笑扪腹，自有五色之琅玕。侧身西北望长安，眼中一朵红云团。天门欲往涩如棘，若比蜀道尤云难。嗟哉出处谁得似，颇似吴下吴生宽。吴生作诗忽盈纸，送君还到春闱里。春闱多士多如蚁，勿将老少分忧喜。君不见韩昌黎、张童子，同是陆公门下士。昌黎文章如皦日，童子声名逐流水。人生传世有如此，区区科第何难耳。
送胡彦超
作者：吴宽
朝代：明
体裁：古风

年过四十不作官，还将短发笼儒冠。平生一经已烂熟，胡为挟入桥门观。前年乡书名始刊，曲江又避春风寒。重来桥门住三载，打头矮屋聊盘桓。朝齑暮盐不满盘，何须故人劝加餐。日高对案笑扪腹，自有五色之琅玕。侧身西北望长安，眼中一朵红云团。天门欲往涩如棘，若比蜀道尤云难。嗟哉出处谁得似，颇似吴下吴生宽。吴生作诗忽盈纸，送君还到春闱里。春闱多士多如蚁，勿将老少分忧喜。君不见韩昌黎，张童子，同是陆公门下士。昌黎文章如皦日，童子声名逐流水。人生传世有如此，区区科第何难耳。
送萧文明致仕东归
作者：吴宽
朝代：明
体裁：七言律诗

琐闼忠言奏疏间，炎方三转到闽山。北来未慰诸公望，东去空惊疋马还。独振衣裳临潞水，好修书札过榆关。海滨自昔曾垂钓，须信任公久好閒。
送萧汉文分司清江浦
作者：吴宽
朝代：明
体裁：七言律诗

谁云何逊在扬州，只到淮南便舣舟。东阁官梅千古事，小山丛桂一时秋。考工有记烦开卷，都水成功属运筹。浦口相过曾订约，锦�须共月中游。
送萧汉文贵州佥宪
作者：吴宽
朝代：明
体裁：七言律诗

连宵不省是离筵，空喜当轩朗月悬。男子出游须万里，大夫能赋已千篇。吏曹荐士知无忝，王事劳人信独贤。坐待高秋天气爽，好怀还托雁书传。
送董尚矩使朝鲜
作者：吴宽
朝代：明
体裁：七言律诗

圣主新登宝位高，儒臣宁肯叹贤劳。天朝雨露随黄纸，海国云霞映锦袍。周室受封箕子远，汉廷陈策董生豪。史编有待归无缓，凭仗春风送节旄。
送董尚矩归省
作者：吴宽
朝代：明
体裁：七言律诗

楚尾迢迢不计程，却因慈母重行行。久为朝士多乡梦，始信江神也世情。锦敕有光天日烂，布帆无恙水波平。江都父老如知得，莫向津头候董生。
送蒋元用知乐亭
作者：吴宽
朝代：明
体裁：七言律诗

雨后泥途仆马劳，东驰急欲试牛刀。早从乡里知民事，不为科名重吏曹。海岸循行秋水盛，淞江瞻望白云高。汉书每爱桐乡说，史笔无能亦强操。
送蒋蒲州
作者：吴宽
朝代：明

郎吏纷纷填仕途，初试几人为大夫。如君本是青云器，有身岂合居江湖。山右大州称古蒲，手中新分太守符。昨闻州人告荒歉，众口待子歠且餔。进士中人不流俗，设施肯作科名辱。黍稌丰登鸡犬宁，聊以兹行遂民欲。宣武街头车已装，乘此十日秋风凉。青天眉宇太行秀，平野襟带黄河长。州中父老出郊迓，来日太守登公堂。
送蒋蒲州
作者：吴宽
朝代：明
体裁：古风

郎吏纷纷填仕途，初试几人为大夫。如君本是青云器，有身岂合居江湖。山右大州称古蒲，手中新分太守符。昨闻州人告荒歉，众口待子歠且餔。进士中人不流俗，设施肯作科名辱。黍稌丰登鸡犬宁，聊以兹行遂民欲。宣武街头车巳裴，乘此十日秋风凉。青天眉宇太行秀，平野襟带黄河长。州中父老出郊迓，来日太守登公堂。
送蔡太守赴南宁
作者：吴宽
朝代：明
体裁：七言律诗

五马齐驱雪迹深，除书新领荷纶音。地偏正倚西南事，天远须怀只尺心。陆绩清名惟载石，蔡邕高调岂弹琴。春风驿使应多便，拟报诸蛮总献琛。
送表弟吴子高南还
作者：吴宽
朝代：明
体裁：五言绝句

冒暑拿舟来，冲寒上车去。非关好远游，骨肉情深处。
送袁德纯知宜兴
作者：吴宽
朝代：明
体裁：七言律诗

此日公车拟荐贤，更教遗爱与人传。邮程却算三千里，科甲还惊十二年。吴邑烟花曾有约，荆溪山水亦前缘。丈夫事业今方始，莫学苏公便买田。
送袁道官还南京朝天宫
作者：吴宽
朝代：明
体裁：七言律诗

九曲门深古洞天，冶城山色尚依然。重开紫府如三岛，一着黄冠也十年。聊逐斯人游世路，更从何处领真仙。数间祠屋偏邻近，好拂丹青护晋贤。
送西指挥分守汀漳
作者：吴宽
朝代：明
体裁：七言律诗

坐却东夷二十年，平生文事欲兼全。兵曹屡荐声名久，海道遥分号令专。玉帐清风开笔阵，水犀波静舣戈船。班超自有封侯相，宠诏重期万里传。
送许埙还东阳
作者：吴宽
朝代：明
体裁：古风

浙河昔枉棹，千里来吴中。茅堂乏延款，脩竹维清风。爱子脱流俗，宛然如妇翁。信哉得许劭，因之想王通。当时既别去，传闻学弥工。固应领乡荐，名姓登南宫。我重为子喜，仕路今方崇。却缘感霜露，一卧春闱空。有司幸藉口，弗驾车虚攻。被褐出太学，伏暑怜未终。过我复告别，仍还浙河东。都门雨新霁，晚天见长虹。津头水势盛，趠岸宜孤蓬。遥遥八华山，翠色高巃嵷。读书有旧隐，绩学期成功。三年藋上鴳，一日云间鸿。
送贞伯再分韵得舍字
作者：吴宽
朝代：明
体裁：古风

宛然李公垂，精悍真可诧。譬彼千里驹，骨相有定价。维昔掌丝纶，朝回屡清暇。考古如不及，万卷压高架。危言动明主，雅意资圣化。去之十年馀，尚复令人怕。平生所交游，往往至卿亚。形迹久遗忘，气力岂凭藉。名列杨王前，身处季孟下。久次仍兵曹，分司得车驾。金陵佳丽地，古句非假借。秦淮汇灞浐，钟阜郁嵩华。况此亦故乡，无劳买官舍。所惜者吾徒，临别当首夏。家家竞饯饮，长日对尊斝。安能叙中情，坐语此短夜。离怀逐江流，千里向南泻。
送贞伯致仕
作者：吴宽
朝代：明
体裁：七言律诗

引去谁谋及故人，买田阳羡遂成真。张公洞口终期我，金母桥边早置身。郡志续修知旧事，乡筵初会得嘉宾。百年风节人争仰，笑对秋波白发新。
送贺其厚迎其弟解元其荣丧南归
作者：吴宽
朝代：明
体裁：七言律诗

临别匆匆把客裳，爱君谁比四明狂。只从门外看扶柩，肯信诗中咏阋墙。诸子读书应不废，故人沿路定相将。明朝我更成寥落，西馆尘生六尺床。
送贺御史出守苏州
作者：吴宽
朝代：明

吴民方切九重忧，祖道休将五马留。朝宁久称真御史，封疆还属古诸侯。香凝燕寝韦郎咏，棹续花桥白傅游。我忝郡人无以颂，拟叨循吏传重修。
送贺御史出守苏州
作者：吴宽
朝代：明
体裁：七言律诗

吴民方切九重忧，祖道休将五马留。朝著久称才御史，封疆还属古诸侯。香凝燕寝韦郎咏，舟过花桥白傅游。我忝郡人无以颂，拟叨循吏传重修。
送贺泽民赴河南佥事
作者：吴宽
朝代：明

御史才名阙下知，外台行赴领分司。豸衣未敝何须改，螭墨当坳尚不移。南浦吟成芳草色，曲江过尽杏花时。诤臣自古关休戚，汉使行将召望之。
送赵栗夫归省
作者：吴宽
朝代：明
体裁：古风

生当全盛时，仍遇至乐事。岂因掇高科，不在登贵仕。故园寄吴江，游钓旧为戏。别来馀七年，往往入梦寐。家有大父母，八帙行且至。手题数行书，昨者附乡使。书云吾衰矣，久望汝归侍。汝父母犹壮，归日尚可迟。老人风中烛，此语真善譬。此意岂不知，此愿独不遂。明主勤万几，旷职儆有位。故缓归省期，俾尽匪懈义。而况宵旰间，切切在法吏。私情苦难伸，如絷千里骥。遥望天之南，安得插双翅。终焉舜文心，天下以孝治。一朝恩诏颁，跪听殊足慰。又如骥欲奔，始脱衔与辔。匆匆治行装，旧馆视若弃。载感明主恩，仍给道里费。长河引轻舟，连日风更利。鲈乡适新秋，水芳散荷芰。日出垂虹桥，骈肩看乘驷。登堂问起居，称寿先举觯。此髫者吾儿，彼冠者汝季。各令向前拜，起立亦以次。邻里争入门，感叹共惊异。斑白映锦衣，三世一堂备。此乐难具陈，尽出上所赐。努力在他年，图报端可冀。
送赵武靖西征
作者：吴宽
朝代：明
体裁：古风

火云六月烧长空，旷野旌旗相间红。王师未度卢沟水，先声巳撼燕然峰。大将臂弯明月弓，锦袍银甲豪且雄。前年一箭定两广，去年疋马平辽东。四夷瞠若在眼底，不知何物为西戎。西戎跳舞真狂童，此辈置之谭笑中。飞刍挽粟走千里，到日且欲苏疲癃。利兵坚甲何足说，自有十万藏吾胸。黄河东偏结巢穴，鼷鼠五技依然穷。沙场半夜无马迹，捷书晓入明光宫。此行本为报天子，岂意子孙皆上公。史臣载笔鸾坡下，愿纪周宣薄伐功。
送道士罗永澄还住福济观
作者：吴宽
朝代：明
体裁：七言律诗

独鹤翩翩下玉京，霜空无际趁秋晴。久为玄学惭方士，亲向仙班谒上卿。水岸曲通三岛僻，夜坛频礼七星明。榴皮绕壁题诗满，归与回仙又庆生。
送邵国贤
作者：吴宽
朝代：明
体裁：七言律诗

簿书钱谷叹徒劳，提学俄闻出户曹。都下文名如子少，江西学政是谁高。玺书耀日悬霄汉，驿舫乘风压雪涛。自古宾兴先只行，不将小技望贤豪。
送邵文敬知思南
作者：吴宽
朝代：明
体裁：七言律诗

万里南行秋气深，却因留别费清吟。书家巳擅临苏手，仕路俱怀易播心。折桂石城曾作伴，种椒淮浦定成林。召南家世应无忝，诗里甘棠旧有阴。
送郑世静还浦江四首·其一
作者：吴宽
朝代：明
体裁：七言绝句

三百馀年孝义门，一朝握手见诸孙。君家自有麟溪集，底用临�索赠言。
送郑世静还浦江四首·其三
作者：吴宽
朝代：明
体裁：七言绝句

溪头杰阁号临清，万卷灰飞岁屡更。他日重生书带草，君应不忝郑康成。
送郑世静还浦江四首·其二
作者：吴宽
朝代：明
体裁：七言绝句

同心堂上乐陶陶，又见青梿发嫩条。手把记文曾三复，非关作者是陈樵。
送郑世静还浦江四首·其四
作者：吴宽
朝代：明
体裁：七言绝句

元末忠臣世所誇，登堂挥翰见枯槎。百年遗墨须珍重，长作江南第一家。
送郑仕信知大犹县兼问讯王允达
作者：吴宽
朝代：明
体裁：七言律诗

州县劳人叹独贤，秋风捩舵又南旋。浦江乔木浑无恙，庾岭梅花却有缘。岂待新迁随例得，更将遗爱与人传。青岩山下经过地，为谢閒居凤沼仙。
送郭翔鹏进士知福宁州兼寄州倅马庭简
作者：吴宽
朝代：明
体裁：七言律诗

闽海遥遥独置州，忽看秋水动扁舟。暂为魏阙三年别，定向吴门十日留。甲榜尚称新进十，双旌巳作古诸侯。公馀独恨诗筒少，为谢同官马少游。
送郭翔鹏进士知福宁州兼寄州倅马庭简
作者：吴宽
朝代：明

闽海遥遥独置州，忽看秋水动扁舟。暂为魏阙三年别，定向吴门十日留。甲榜尚称新进士，双旌已作古诸侯。公馀独恨诗筒少，为谢同官马少游。
送金德润主事改选南京便养
作者：吴宽
朝代：明
体裁：五言律诗

清晓辞朝去，离颜带笑欢。但知因养母，不道是之官。路指桃花渡，衣冲麦秀寒。钟山如有待，江上作龙蟠。
送钱世恒御史出巡
作者：吴宽
朝代：明
体裁：五言排律

峨冠誇宪史，秉笏侍明廷。奉使初乘传，宁亲复过庭。五云违北阙，六月息南�。出郭人争饯，临岐马不停。朱函藏手敕，绣服映腰鞓。风送花填路，沙随水接汀。才华张美锦，意气逼青冥。万里前旌动，光摇执法星。
送陆全卿巡按福建
作者：吴宽
朝代：明
体裁：七言律诗

豸角冠高近赤墀，身依霄汉立多时。天威瞻仰承新命，王事咨询咏载驰。人好不忧风裁少，地偏难使德音违。行行却与吴门便，绣服登堂奉寿卮。
送陆全卿赴浙江副使
作者：吴宽
朝代：明
体裁：七言律诗

豸角冠高映赤墀，众中才操许谁知。人登台省誇何易，子去江湖恨不迟。亲舍相望通色养，臬司争喜睹风仪。春来独觉门墙冷，老大空搔两鬓丝。
送陈一夔调瑞州同知
作者：吴宽
朝代：明

古筠南去兴飘然，仆子诗囊早在肩。莫以瑕疵论白璧，不妨颜面照清泉。秋江直入吴中路，春树遥瞻渭北天。壮志未衰功业始，莼鲈谁爱味新鲜。
送陈何两郎中分行南北虑囚
作者：吴宽
朝代：明
体裁：古风

迩来治狱谁最精，陈何二君俱有名。手持朱墨发浩叹，仍为死者求其生。岂云藉此以要誉，刑罚所贵惟公平。平生读书真自得，吕刑两字为明清。迩来旱灾及千里，宸衷恻恻忧吾氓。谓玆感召必有自，玺书早谕秋官卿。死囚巳释十五六，尚恐枉抑连神京。遥遥甸服隔南北，一朝妙选令分行。行哉星象动贯城，此事付托殊不轻。亦知仰副九重意，轩车所至无冤声。他时狱案总驰奏，覆视何用烦廷评。
送陈坚远
作者：吴宽
朝代：明
体裁：古风

杏园事落莫，已过燕都春。有司愧浅陋，使子志不伸。铨曹重县令，谓此民所亲。终然被简拔，去慰黔阳民。黔阳在西南，地与川蜀邻。茫茫沅湘间，曷置子一身。朝廷不忘远，一视同其仁。远人德乃服，劳子以抚循。子昨来都下，本作观国宾。买屋柴市南，地偏避车尘。十年艰旅食，家人总訢訢。我数往扣户，子辄起正巾。清谈尽款曲，书画复前陈。客中易交结，何人最情真。如子兄弟贤，气力安能振。庶几年尚壮，美玉终难湮。洞庭木叶下，水落当知津。扁舟逐去雁，怅望远行人。
送陈坚远通判长沙
作者：吴宽
朝代：明
体裁：五言律诗

黔阳为令久，德政邑人传。复佐长沙郡，谁来建业田。慈祥民可近，文雅弟难贤。旧路行应熟，湖风自引船。
送陈宗理知永定
作者：吴宽
朝代：明
体裁：五言律诗

为爱君家世，先朝有直臣。急除官未晚，小试县犹新。地远能驰誉，才长却称身。熙然山谷厎，骑马遍行春。
送陈师禹提学云南
作者：吴宽
朝代：明
体裁：七言律诗

万里行行马独前，外台仍喜得同年。路开六诏连车辙，业讲诸生对简编。铁豸冠高还自整，碧鸡祠古漫相传。两张条约曾亲见，愿向遐方继昔贤。
送陈德修擢南京右都御史
作者：吴宽
朝代：明
体裁：七言律诗

百年京镐设南台，门对钟山紫翠堆。留务远分承宠命，旧章重整见高才。豸冠戴向风前正，鹢舫行从水际开。便道过家谁不羡，乡人争看锦衣回。
送项崇仁知建阳
作者：吴宽
朝代：明
体裁：七言律诗

高步贤科众所推，笔端文字岂无施。巳看作令如庞统，不待逢人说项斯。千载宋儒真可学，一时秦吏谩为师。公馀为我寻遗迹，应踏扁舟入武夷。
送顾希遂刘以规赴遂昌缙云二县令
作者：吴宽
朝代：明
体裁：七言绝句

路指天南处士星，联车清晓发都亭。汉家循吏应同传，预熟堂前戒石铭。
送顾生伯谦应举
作者：吴宽
朝代：明
体裁：七言律诗

南国重临大比时，袖携书卷过门辞。洛京巳受丁宽易，吴郡休云顾恺痴。贤父设施真是政，老夫投赠不成诗。少年云路呈高手，未论秋风折桂枝。
送顾郎中天锡调永州同知
作者：吴宽
朝代：明
体裁：七言律诗

西南山水富清幽，子厚文章记永州。此地一行殊不恶，何人三黜独无忧。全家下濑冯孤棹，空橐迎寒典敝裘。便道吴西亲展墓，却非前度望松楸。
送颜仲和擢南京翰林检讨掌国子助教事
作者：吴宽
朝代：明
体裁：七言律诗

先生自此升何处，胄监于今在镐京。老学共推师道重，新衔仍系史官清。唐家高馆犹三舍，汉代诸徒岂两生。不用朝天时早起，青山隔屋自鸡鸣。
送马学士良佐还南京
作者：吴宽
朝代：明
体裁：七言律诗

院事清閒不下堂，手披竹简置铜章。虞廷初考为三载，马氏重闻有五常。官到镐京谙典故，地通岷水接家乡。南风又引扁舟去，一振尘衣上凤冈。
送马庭简赴福宁州判
作者：吴宽
朝代：明
体裁：古风

胸中贮书十万篇，清诗妙墨皆堪传。平生知己有我在，当世几人如子贤。向来六馆同周旋，石城风月仍年年。青袍徒步赴铨选，白日旅舍穷残编。年馀五十得州佐，差胜抱关并乘田。眉间乃有毛义喜，便道得过庭闱前。上堂捧酒拜家庆，纡朱曳玉何须怜。秋尽黄花开未全，小春想见江南天。临平山中乐三月，雪晴好泛闽江船。
送马秀才
作者：吴宽
朝代：明
体裁：七言律诗

昔过清河古县前，三叉田舍忆曾眠。停车暂寓当除夜，悬矢初生巳壮年。丹旐可怜依旅殡，素冠深愧附官船。天寒水涩驱驰远，行孝应将姓字传。
送鸣治擢南京祭酒
作者：吴宽
朝代：明
体裁：七言律诗

十载台南有卧龙，重来史局又相从。高名早巳扬延阁，宿望尤宜置辟雍。六馆旧传唐学制，五经今作汉儒宗。镐京自昔人才盛，试看南金总在镕。
送黄和仲入南雍
作者：吴宽
朝代：明
体裁：七言律诗

范公园里重回头，二十年前忆共游。壮岁始看登仕路，春风相见在皇州。桥门德业争先进，贡院文章岂但收。独恨南还留未得，却凭飞絮绕行舟。
选事毕左阙下临水东望
作者：吴宽
朝代：明
体裁：七言绝句

柳塘千顷绿云铺，此景人间未必无。金屋朱垣看倒影，只除海上是蓬壶。
遣闷
作者：吴宽
朝代：明
体裁：七言律诗

岁杪匆匆只五旬，恶怀偏属长年人。幼儿嬉戏两顽物，老妇呻吟一病身。风急独瞻乌止屋，月明閒与鹤为邻。乡书近报吴田熟，此夕愁眉稍觉伸。
邀潘侍郎为同乡会
作者：吴宽
朝代：明
体裁：七言律诗

束带门前早肃宾，瓮醪畦韭及新春。偶成洛社耆英会，得见吴都里巷人。座上素怀叨末契，朝端清德重纯臣。浩歌激烈声争和，醉后相忘意更真。
郊坛陪祀次仲山韵
作者：吴宽
朝代：明
体裁：七言律诗

万队旌旗绕竹宫，百官环佩步来同。碧台烂若中霄月，紫殿泠然半夜风。庭燎晶荧光倏起，洞门幽迥路潜通。乘云陟降神如在，共识天心鉴圣衷。
郊祀与杨惟立寓宿神乐观马道士房·其一
作者：吴宽
朝代：明
体裁：七言律诗

仙房地迥步频移，影澹西窗落照迟。旧日诸公无在者，新年老友更同谁。坐深蜡炬当筵剪，听彻鸾笙隔屋吹。便欲联名题壁上，郊斋须记仲春时。
郊祀与杨惟立寓宿神乐观马道士房·其二
作者：吴宽
朝代：明
体裁：七言律诗

日煖斋宫赐食频，曲廊连步得杨津。卜郊此日非三望，陪祀谁家有四人。展卷鉴书誇茂密，开函投句爱清新。忆从史局曾相别，却向仙房得更亲。
郊祀毕承天门迎驾
作者：吴宽
朝代：明
体裁：七言律诗

礼成郊祀属新年，盛事休誇古赋传。万马尽驱惊海泻，六龙徐度识天旋。日高衮服依黄钺，风细韶音隔綵㫋。只尺尧眉真可睹，华夷拭目共争先。
郊祀翰林朝房斋宿承傅曰川见过
作者：吴宽
朝代：明
体裁：七言律诗

壁宿东行近紫宸，光芒昨夜动初春。久传天上骑箕事，能念河西斫桂人。空谷闻音真可喜，小童见跋却堪嗔。清茶一啜匆匆去，千步长廊月色新。
郭佥事挽章
作者：吴宽
朝代：明
体裁：古风

自古皆有死，何人能免之。病来仍服药，尚冀延少时。病甚不能起，犹遗生者悲。何况不以病，悲亦从可知。郭公官外台，精勤多设施。风采振列郡，声名出分司。往来江湖上，官事有程期。岂是冯河者，轻身忘险危。伤哉俄须间，遂与此世辞。楚水向东去，千古从湘累。湘累乃自沉，试诵怀沙词。惟昔识公面，尚记来京师。骨气颇亦寒，或云数宜奇。斯言遂偶中，相术能无疑。不吊乃于彼，托音聊在兹。
郭忠恕雪霁江行图
作者：吴宽
朝代：明
体裁：古风

路出三峡风飕飕，江天雪霁宜行舟。水枯滟滪高突兀，木叶落尽俱东流。艨艟相联蔽江下，半空结构如危楼。两舷之间可走马，主人恐是王益州。独嫌百物具蓬底，如何不设戈与矛。后系一舟亦千斛，什器满载馀瓿瓯。青帘翠幕互掩映，綵绳锦缆纷绸缪。玉炉频爇沉香火，寒气不到珊瑚钩。篙工柁师噤无语，指落层冰谁为收。安得挽以百牯牛，代汝仆夫力且休。人生得意在富贵，乡里小儿惊宦游。望中隐隐连远洲，深树落照哀猿愁。日将暮矣泊何处，万里几转青山陬。狂仙画笔穷冥搜，图外意思令人求。陶翁愿弃五斗米，未肯折腰从督邮。飘然轻飏孤舟去，惟有葛巾犹在头。高哉斯人谁与俦，呜呼高哉斯人谁与俦。
郭熙雪浦待渡图
作者：吴宽
朝代：明
体裁：古风

宋人能画非等閒，郭熙绝艺如荆关。御府收藏三十轴，玉堂犹自遗春山。横图若此才数尺，春山相逢应厚颜。北风怒号振平野，岩石吹堕林柯弯。望中惨惨皆雪意，飞鸟未倦争飞还。何人剪水作六出，山上陟失千青鬟。渺然上下同一白，但见空林枫叶殷。流泉不流冻作滴，岂似雨过听潺湲。群猿入洞失连臂，文豹藏窟无一斑。须臾坑谷尽填满，万顷荡漾仍澄湾。野航载客遥在望，举手招呼急欲扳。冰花粘棹行尤涩，云低落日悬孤环。往来浦口屡涉险，未识舟人心孔艰。拥裘马上莫相笑，山南捷径非人寰。
酬吴元璧自黄州寄石子百枚
作者：吴宽
朝代：明
体裁：古风

岷江东流几千里，江头累累多石子。黄州幸遇苏长公，怪石得名从此始。浴江小儿信手探，戏与易之惟饼饵。自云智出儿之上，不知儿得从泥滓。儿争啖饼饱而嬉，笑杀先生痴绝矣。亦知中有不痴在，作供分明立文字。当时若将饼饵供，饼饵有尽僧不喜。盆中五色粲如星，客来只费三升水。黄州通守古同宗，三十年来况知己。公退闭门无所为，偶然兴落江之涘。遣人拾取仅百枚，寄我封题仍一纸。开缄未毕便倾倒，数颗犹藏布囊底。我家旧蓄汉铜槃，用以盛之称二美。遂令菜圃汲寒泉，顿觉雪堂移矮几。日长玩弄暑气消，信哉一段真奇事。但嗟圆滑匪他山，漱处安能砺吾齿。老狂自效坡仙徒，置我胡为衲僧里。作诗一笑赖谁知，石也点头云有理。他时须更报琼瑶，莫怪匏翁不知止。便成后后怪石供，传世还将文字纪。
酬海虞陆生写赐服像
作者：吴宽
朝代：明
体裁：七言律诗

胪传春殿偶前行，赐服深惭出上方。岂为形神劳绘事，故凭粉墨著恩光。诗中曹氏今为庶，壁上吴生远擅场。归到山林还有托，幅巾偏称鬓毛苍。
酴醾花下偶成
作者：吴宽
朝代：明
体裁：七言律诗

手插芳根傍右厢，春来竞发似新妆。惊看白发三千丈，笑对金钗十二行。为想得名因以色，若教结实定无香。花开阅尽人间客，百岁都能醉几场。
重九无菊
作者：吴宽
朝代：明

佳节喜载临，藉有杯中渌。如何篱落间，独少数枝菊。遥遥小南城，异品应满目。野人不好事，移送何不速。无酒人但醒，无菊人尤俗。我与陶渊明，事事相反覆。俗病惟自知，客醉解留宿。渊明祗欲眠，往往客遭逐。黄花有时衰，一赏已自足。岁宴色青青，墙阴自修竹。
重九无菊
作者：吴宽
朝代：明
体裁：古风

佳节喜载临，藉有杯中绿。如何篱落间，独少数枝菊。遥遥小南城，异品应满目。野人不好事，移送何不速。无酒人但醒，无菊人尤俗。我与陶渊明，事事相反覆。俗病惟自知，客醉解留宿。渊明祗欲眠，往往客遭逐。黄花有时衰，一赏巳自足。岁晏色青青，墙阴自脩竹。
重九日与萧汉文出游城南
作者：吴宽
朝代：明
体裁：七言律诗

诗家长不负清秋，疋马城南又出游。霜落茱萸经古沜，烟横首蓿度高丘。莫论来岁知谁健，还怪前人管蝶愁。向晚悠然何所见，青山依旧满墙头。
重阳前连雨续潘邠老诗四首·其一
作者：吴宽
朝代：明
体裁：七言律诗

满城风雨近重阳，景物萧然懒下堂。门外催租教且去，篱边送酒唤谁尝。人期稔岁禾俱偃，俗爱佳名菊未黄。无限悲秋莫能记，强将诗句续潘郎。
重阳前连雨续潘邠老诗四首·其三
作者：吴宽
朝代：明
体裁：七言律诗

满城风雨近重阳，录事年来筑草堂。宴坐谩将茶饼阅，清斋惟许菜羔尝。浮空到处云头黑，射地何时日脚黄。溪上得鱼惊水长，扁舟蓑笠见渔郎。
重阳前连雨续潘邠老诗四首·其二
作者：吴宽
朝代：明
体裁：七言律诗

满城风雨近重阳，桂树丛深閟小堂。扫地焚香聊复尔，升阶拜石亦何尝。壁间着色新苔绿，庭下无声败叶黄。莫把茱萸还遍插，老年衰鬓似冯郎。
重阳前连雨续潘邠老诗四首·其四
作者：吴宽
朝代：明
体裁：七言律诗

满城风雨近重阳，秋水浮渠绿绕堂。书为贪看偏易忘，药缘常饮不须尝。楼高正爱遥岑碧，墙短先惊古树黄。坐念昔人真自愧，杨雄三世尚为郎。
野步图
作者：吴宽
朝代：明
体裁：七言绝句

山风不断鬓毛凉，谁扫迢迢赤岸霜。莫怪回头三步里，石林端可坐焚香。
钟馗元夜出游图
作者：吴宽
朝代：明
体裁：古风

终南老馗状酕醄，虎靴乌弁鸭色袍。青天白日不肯出，上元之夜始出为游遨。鬼门关头月轮高，乌犍背稳如駼駣。鬼妇涂两颊，鬼子垂一髦。徒御杂沓声嗷嘈，导以灵姑旗，翼以大食刀。荼垒左执鞭，质矫右属櫜。方明前持漆灯，张若后拥㹈旄。离末罔两不可一二数，肩担背负手且操。奇形狞色使人怕，一似貙駮枭獍兼猿猱。战伤人血化燐火，各出照地点点如焚膏。阴风飒飒吹荒皋，百怪屏气不敢号，汝辈远遁莫我遭。我欲饮汝血，甘如饮醇醪。我欲啖汝肉，美如啖羊羔。肯容汝辈在世长贪饕，吁嗟乎，老馗真为百鬼中一豪。所以唐皇想其像，诏令道子写以五色毫。吾尝疑其事，展图不觉再把短发临风搔。忆当天宝年，左右皆鬼曹。太真宫中逞狐媚，禄山殿上作虎嗥。当时设有老馗者，安得纵彼二鬼逃。便须缚以苍水使者所扪之赤绦，献于天阍尸诸兽牢。寝其皮，拔其毛，效尔一日驱驰劳。坐令温泉生污泥，骊山长蓬蒿。上除唐家百年害，下受唐史千年褒。却来上元夜，任尔烧灯并伐鼛。
钟馗元夜出游图
作者：吴宽
朝代：明

终南老馗状酕醄，虎靴乌弁鸭色袍。青天白日不肯出，上元之夜始出为游遨。鬼门关头月轮高，乌犍背稳如駼駣。鬼妇涂两颊，鬼子垂一髦，徒御杂沓声嗷嘈。导以灵姑旗，翼以大食刀。荼垒左执鞭，质矫右属櫜。方明前持漆灯，张若后拥牦旄。离未罔两不可一二数，肩担背负手且操。奇形狞色使人怕，一似貙驳枭獍兼猿猱。战伤人血化磷火，各出照地点点如焚膏。阴风飒飒吹荒皋，百怪屏气不敢号。汝辈远遁莫我遭，我欲饮汝血，甘如饮醇醪。我欲啖汝肉，美如啖羊羔，肯容汝辈在世长贪饕。吁嗟乎老馗，真为百鬼中一豪。所以唐皇想其像，诏令道子写以五色毫。吾尝疑其事，展图不觉再把短发临风搔。忆当天宝年，左右皆鬼曹。林甫朝中逞狐媚，禄山殿上作虎嗥。当时设有老馗者，安得纵彼二鬼逃。便须缚以苍水使者所扪之赤绦，献于天阍，尸诸兽牢，寝其皮，拔其毛。效尔一日驱驰劳，坐令温泉生污泥，骊山长蓬蒿？上除唐家百年害，下受唐史千年褒。却来上元夜，任尔烧灯并伐鼛。
钱舜举仇书图
作者：吴宽
朝代：明
体裁：古风

斑衣绣裤红锦绦，眼中嬉戏皆儿曹。三儿仆地地着尻，紾臂扼吭力与鏖。风旗破偃失所操，箧笥所有藏不牢。一儿傍晲髧两髦，独抱书卷不忍抛。就中此子差独高，霅川老钱真画史。意匠经营妙如此，嗟哉幼而不孙弟。阋墙之事从兹起，请师教儿读曲礼。
钱舜举水仙花
作者：吴宽
朝代：明
体裁：七言绝句

种尽芳根花不发，霅翁笔厎忽生妍。人云须向水边种，始悟花名是水仙。
铜井
作者：吴宽
朝代：明
体裁：七言绝句

铜坑山下遍杨梅，曲径人从树杪来。共爱石桥凉似水，湖稍未放酒船回。
长至日饮张兼素后府新斋
作者：吴宽
朝代：明
体裁：七言律诗

斋居清绝坐忘还，明月从渠照醉颜。自署何妨棋品下，相过不在酒杯间。葭灰微动台官识，羽檄稀来幕府閒。谁似当时张仲蔚，蒿莱满地户常关。
闻原辉弟东庄种树结屋二首·其一
作者：吴宽
朝代：明
体裁：七言绝句

折桂桥边旧隐居，近闻种树绕茆庐。如今预喜休官日，树底清风好看书。
闻原辉弟东庄种树结屋二首·其二
作者：吴宽
朝代：明
体裁：七言绝句

旧业城东水四围，同游踪迹近来稀。结庐不必如城市，只学田家白板扉。
闻友人食河豚病发而卒
作者：吴宽
朝代：明
体裁：古风

惟子禀素弱，有病常缠身。遂能通医方，数与药裹亲。众医每谢却，自谓识病真。体中苦多热，食尤忌诸辛。至如所饮酒，惟爱淡与淳。以吴投药曲，未肯一沾唇。往为风所中，治疗累踰旬。恐终误朝谒，归卧娄江滨。一朝有信至，奄忽形离神。固知病再作，不知作何因。嗟哉河豚鱼，未足充八珍。古人譬莫邪，信矣能杀人。烹调虽云善，发病莫与伦。柰何甘此�，既死目须瞋。脯作子美祸，冰为圣俞屯。二物尚可食，所恶鱼无鳞。重价争买致，聚食当初春。匪直悼吾友，亦惟戒吴民。
闻启南有匏研更古次前韵
作者：吴宽
朝代：明
体裁：七言律诗

平生端为饮泉肥，几格惟忧笔阵围。忽见铭文真偶合，向来形制却全非。空囊得尔复何望，文苑微斯谁与归。莫道我心犹可转，石田有石样还依。
闻家园树为去岁风雪冻死
作者：吴宽
朝代：明
体裁：古风

我家冬青树百株，先子手种东庄上。年深郁郁丈馀高，能与东庄作屏障。我家木犀树两株，亦复团团高丈馀。少时我种东园里，犹忆此地称山居。嘉树我生好怡悦，家僮寄书来报说。园林遭厄家家同，去岁何期大风雪。冬青根远犹且瘁，木犀叶落仍不发。其馀橘柚与篁竹，畏冷固宜难尽活。吴中三月春巳残，生意萧条如十月。嗟哉气候何如斯，老人自言未见之。树埋厚土裹以皮，冻死尚作枯柴枝。东南民力尽徭役，无衣无褐死可知。安得粗布数万疋，尽为此辈遮羸肌。伤心偶赋冻树诗，诗成敢告良有司。
闻故园山茶为人所折
作者：吴宽
朝代：明

山花昔年植，正在竹亭西。雨露频长养，岂同蒿与藜。廿年始还家，见此枝犹低。隔岁缀芳蕊，花开剪成缇。亭今已撤去，乱石甃为堤。复此与花别，梦寐不能迷。颇闻此树下，春来踏成蹊。衡门不常关，顽童皆有携。如何忍攀折，狼籍满春泥。遂令鸟雀至，月夜无枝栖。渊明问来使，草木入诗题。安得人爱惜，高与南檐齐。
闻故园山茶为人所折
作者：吴宽
朝代：明
体裁：古风

山花昔年植，正在竹亭西。雨露频长养，岂同蒿与藜。廿年始还家，见此枝犹低。隔岁缀芳蕊，花开剪成缇。亭今巳撤去，乱石甃为堤。复此与花别，梦寐不能迷。颇闻此树下，春来踏成蹊。衡门不常关，顽童皆有携。如何忍攀折，狼籍满春泥。遂令鸟雀至，月夜无枝栖。渊明问来使，草木入诗题。安得人爱惜，高与南檐齐。
闻王古直至柬鸣治
作者：吴宽
朝代：明
体裁：七言律诗

长安风雪值残年，又报王猷过阙前。尘土不沾京洛袂，冰澌能送浙江船。平生踪迹知忙甚，此老须眉想皓然。赖有故人相慰藉，对床呼酒夜灯悬。
闻西坟新栽松树甚茂
作者：吴宽
朝代：明
体裁：古风

东坟长松树，风雨屡拔之。落落馀数个，古藤相附丽。西坟近所筑，数亩平如坻。嫩桧既环植，新松亦复移。移来自西岭，其短才牛氂。草棘每为厄，腰镰要锄治。常恐山叟懒，不见畅茂时。家信忽远至，幸藉春雨滋。青青自拔起，芄芄异茅茨。千尺由寸茎，长松总如斯。百年藏吾骨，清阴抵高帷。寄语子侄辈，爱护当从兹。
闻赵栗夫擢广东按察使
作者：吴宽
朝代：明
体裁：七言律诗

嗟我颓衰正乞归，喜君新命出彤闱。吴江一水能移棹，越地千山好振衣。学政巳成心亦倦，狱词重判手如飞。却思二十年前事，转觉诗朋座上稀。
闻鸡
作者：吴宽
朝代：明
体裁：古风

繁星满春空，鸡鸣鸣不巳。试问鸣何为，意在唤人起。揽衣不能眠，人各勤所事。士人争入朝，商人争入市。惟有怠惰人，翻嫌声聒耳。杀其善鸣者，入庖执刀匕。雄鸡职司晨，不与牝鸡似。牝鸡鸣声低，岂识司晨理。不知家之索，顾以声可喜。枕上偶闻鸡，感叹为流涕。
闽南王翁重修里社
作者：吴宽
朝代：明
体裁：古风

南闽有龙峰，下维里居民。里名曰兴教，民风朴而淳。有社昔所建，岁久埋荆榛。王翁社中彦，动以礼法遵。谓此如不葺，日就圯与堙。学校聚生徒，朝廷聚缙绅。市廛聚贾客，田野聚农人。凡人各有聚，不聚事终泯。我力虽云薄，此社当我新。维木固无胫，山林可选抡。维瓦亦无足，河滨可陶钧。工匠并手作，落成才几旬。法律于此读，俎豆于此陈。信义于此讲，孝弟于此申。于此劝农事，于此赛田神。作朝而息暮，报秋复祈春。爰有诸父老，伟然古衣巾。会饮日将夕，言笑皆恂恂。少壮从杖者，长幼自有伦。相与称王翁，重我里居仁。后人庶勿坏，千载传南闽。
阅亡友陈起东诗墨
作者：吴宽
朝代：明
体裁：七言律诗

寥落江山寄一官，恶怀中岁反多端。犹瞻寿域遥持酒，岂料书帏已盖棺。坐上威仪真简率，句中风韵少酸寒。晴窗遗墨斑斑在，泪洒瑶笺不忍看。
阅周原己书札
作者：吴宽
朝代：明
体裁：七言律诗

斑斑遗墨宛如新，安得交亲更此人。信矣行间浑茂密，翛然物外最清真。世家传菊根初断，公署听莺语自频。扶病玉延亭上坐，槿花残照独伤神。
阅黄山谷集见八音诗戏作一首
作者：吴宽
朝代：明
体裁：古风

金钟奏初响，石磬声难和。色丝语终晦，竹简字偏磨。置向匏翁前，自击土鼓歌。诗家有因革，豫章如木何。
阴雨
作者：吴宽
朝代：明
体裁：七言律诗

春来不独东风颠，以阴以雨仍连连。岂惟元日到人日，又复上弦交下弦。甲子岁朝传好语，东南民力待丰年。天时人事有如此，回首朔云增慨然。
陆参政挽章
作者：吴宽
朝代：明
体裁：七言律诗

一世惓惓义举心，宦途豪俊每披襟。秋台吏牍阳春暖，炎海戈船岛屿深。客满郑庄曾置驿，人如陆贾却无金。锦云溪水声呜咽，执绋何劳更记音。
陆天游画
作者：吴宽
朝代：明
体裁：古风

翛然掩陋室，幸此绝尘鞅。偶开水墨图，颇慰山林想。危岑瞰深碧，湖水平于掌。乔木四五株，秋气始萧爽。不逢弄舟人，似听伐木响。二老足高致，多暇自来往。落照变岩姿，临流更欣赏。
陆文量职方新居宴集分来字韵
作者：吴宽
朝代：明
体裁：七言律诗

士龙宅里小筵开，坐对春风拂槛回。未许持杯称酒德，故教分韵见诗才。紫垣近接烟花绕，翠幕高张燕雀来。更爱西偏青不了，主人须筑看山台。
陆职方宅宴集分得莺字韵
作者：吴宽
朝代：明
体裁：古风

良会未云巳，不计杯酒仃。杯酒非所重，重此乡里情。退朝入公所，职务各有萦。岁首幸休暇，于焉尽平生。谐谈接群彦，参坐从名卿。衣冠既相合，壶矢亦无争。今日更乐甚，献酬满前楹。东皇况解事，助以积雪清。向夕却灯烛，尊罍晃然明。主人出新语，四座意俱倾。失群慨归鸿，求友怀迁莺。未毕终日兴，更申来岁盟。
陈僖敏公挽章
作者：吴宽
朝代：明
体裁：五言排律

勾吴山水秀，人物见英姿。特出斯人类，端为后辈师。万间当柱石，四海仰纲维。执法星辰应，行威草木知。常令三尺谨，不使百工隳。铁面严风采，脩髯足表仪。若金须汝作，予采每畴咨。雅量蠡难测，清心涅不淄。忘家安社稷，镇俗坐边陲。破胆惊西贼，知名诵小儿。方平留画像，仁杰立生祠。春雨浑无迹，秋霜讵有私。希文应接武，尧叟是连枝。德业昭书传，功名付鼎彝。一身思进退，万室系安危。巳觉知几蚤，谁云见事迟。悬车心尚赤，解组鬓如丝。赤子谁依恃，苍天不整遗。朝廷终北极，江汉自东驰。乡里嗟生晚，临文泪满颐。
陈坚远新建黔阳宝山书院
作者：吴宽
朝代：明
体裁：七言律诗

黔阳县里推贤令，赤宝山前复古祠。高栋数间仍旧榜，断圭三尺有残碑。沅湘杳杳多人物，唐宋悠悠几岁时。日吉登堂陈桂酒，迎神须赋楚人辞。
陈起东赴官闽中为题松图
作者：吴宽
朝代：明
体裁：古风

松有岁寒操，北地固所宜。何年移孤根，种之炎海湄。土人反吾疑，岂畏霜雪欺。不知长养地，枝叶恒如斯。屈曲赋形质，苍古带容姿。惜哉仰受荫，山上苗离离。酸甘适众口，采摘皆及时。岂不见闽产，橄榄并荔枝。
除夜
作者：吴宽
朝代：明
体裁：五言律诗

风雪孤灯下，坐深寒漏迟。百年能几夜，一岁不多时。索室初驱疫，持肴欲祭诗。推窗看梅树，巳发向南枝。
除夜三首·其一
作者：吴宽
朝代：明
体裁：七言绝句

独眠孤馆梦难成，静里时闻爆竹声。为惜一年惟此夜，起来烧烛到天明。
除夜三首·其三
作者：吴宽
朝代：明
体裁：七言绝句

夜深灯火四无邻，强醉金陵曲米春。却忆去年何处宿，三叉河口更愁人。
除夜三首·其二
作者：吴宽
朝代：明
体裁：七言绝句

月暗城头击柝迟，鸡鸣山下客愁时。万家闭户逢今夜，只有离人独不宜。
陶靖节归去来图
作者：吴宽
朝代：明
体裁：四言诗

摇摇轻舟，暧暧故里。陶翁归来，僮仆咸喜。柔橹将停，长缆斯理。迎候者谁，曰维五子。舒宣前拜，继以阿端。雍佟傍门，翟氏整冠。家人相见，孰云寡欢。督邮何人，县令何官。治我三径，谢彼五斗。束带则难，荷锄何有。力耕虽劳，赖有浊酒。一杯对持，田父我友。岁荒乞食，翁则不贫。荜门柴车，素琴葛巾。孤松可抚，高柳可薪。佳菊可采，幽兰可纫。使翁乏此，中亦自乐。乐夫天命，而无愧怍。白云遥遥，怀古有作。班庐既返，斯语自昨。两晋文章，惟归来篇。画史运笔，丹青乃传。王室终燬，相门独全。荆轲之咏，又孰传焉。
雨中与李贞伯沈尚伦诸友过隆福寺
作者：吴宽
朝代：明
体裁：五言律诗

步来禅榻畔，凉气逼团蒲。竹雨檐前乱，茶烟林下孤。乘閒携画卷，习静对香炉。到此忽终日，浮生一事无。
雨后
作者：吴宽
朝代：明
体裁：古风

池上积雨馀，惟闻芳草气。我亦爱韦郎，赋诗工五字。新蝉为谁鸣，老鹤作人跪。吏隐真自兼，翛然亦高致。
雨后独游园中
作者：吴宽
朝代：明
体裁：古风

荒园歇秋雨，疏竹透朝阳。落叶茆檐下，惟闻鸟语凉。孤踪久尘土，超然欲坐忘。
雨后移竹
作者：吴宽
朝代：明
体裁：古风

人言种竹须雨过，何况移来雨仍大。此君此日馆吾家，携酒客来争作贺。早年忆与竹相亲，到此频栽凡百个。晨浇暮灌常不活，犹怪园丁何懒惰。其密如箦今两丛，东邻分得肩难荷。长镵依然白木柄，手种任为泥所涴。虚亭掩映翠色新，使我对之终日坐。檐前有地绕丈馀，覆以清阴谁敢唾。寻常岂乏凉飔生，日午风清俄远播。欧公曾云凉竹簟，酷暑可逃当此卧。颇似吴中顾辟疆，独许献之登上座。望尘不作金谷趋，高节应甘首阳饿。平生何故取于斯，正为冰霜莫能挫。京都百物皆有之，自笑当居此奇货。敲门只恐人借看，林下苍苔轻踏破。从今草木俱等閒，当以竹题为日课。试将竹榜揭园居，客到先将此篇和。
雨后答邵文敬
作者：吴宽
朝代：明

急雨过荒园，似向城西去。丰草覆清池，凉风起高树。中怀适欣欣，入手得佳句。累日苦炎蒸，翛然在何处。
雨止后复续邠老句二首·其一
作者：吴宽
朝代：明
体裁：七言律诗

满城风雨近重阳，何处欢声忽閧堂。酒击宿醅犹强饮，饭炊新米定争尝。步临积水惊垂白，坐傍明窗写硬黄。老倦不能亲句读，教儿安得作贤郎。
雨止后复续邠老句二首·其二
作者：吴宽
朝代：明
体裁：七言律诗

满城风雨近重阳，倏见斜曛晚入堂。病有客来难答拜，食无君赐孰先尝。笼收鸭脚累累白，盘饤驼蹄濈濈黄。一任西邻还扑枣，杜诗不用赠吴郎。
雨雹
作者：吴宽
朝代：明
体裁：古风

江城六月暑气薄，夜半有声敲屋角。静听彷佛是何声，淅沥丁当更瀺灂。初如有客来扣门，入夜不应声剥啄。须臾万骑争奔驰，矢石交挥攒乱槊。披衣惊起推半扉，入手磊磈心方觉。奇形三出花半开，幻作牛羊并六驳。买绡客泣海市珠，献玉人弃荆山璞。吁嗟天工一何巧，岂有郢人为砻斲。百年老人浑未识，此物尝闻雨幽朔。何为江南亦有之，欲问天工愁缅邈。虽云盛阴胁阳气，人事所召言尤确。迩来巳过到黄梅，半月犹闻雨声浊。三吴大水眼复见，高田可航井可濯。园林和煖木再华，疆界浸淫禾未穫。京师今春乃缺雨，弘羊就烹罢贾榷。诏书远下苏民力，天子减膳仍彻乐。百官黜陟劳大臣，一饭岂止发三握。极无极备皆云凶，况复于今天雨雹。皇仁洋溢恐未周，天欲斯民被殊渥。
雪中对竹
作者：吴宽
朝代：明
体裁：古风

平生此君子，夙好似相敦。昨乘暑雨过，移种向东园。众木经秋落，黄叶亦无存。独此瘦骨尔，日午阴犹繁。天公故历试，夜来雪翻翻。雪落洗其叶，雪消溉其根。颜色愈觉好，青青映园门。高节默自持，难与俗人言。
雪中朝回题陆全卿所藏赵千里卧雪图
作者：吴宽
朝代：明
体裁：古风

水阁傍寒塘，雪深没茅把。晓见白皑皑，松竹枝尽亚。天阙集朝靴，冷风透双踝。须知卧雪人，犹胜踏雪者。
雪中李世贤招观东坡清虚堂诗真迹
作者：吴宽
朝代：明

茫茫巨海流银沙，光分民舍并官衙。诗人说诗等说法，四坐缤纷天雨花。寥寥小巷绝人迹，谁肯柱杖过吾家。曲中合沓失《朱鹭》，谷口联翩多白鸦。青葱摇落上林苑，一夜乱缀琼瑶葩。故人相送定石炭，恶客好饮惟江茶。清晨忽报有苏墨，折简邀看门频挝。形疑虾蟆似曾压，技痒虮虱谁为爬。料知刻本来广右，醉笔漫灭犹堪嗟。坐当大雪发长笑，新酒正热浮红霞。
雪中李世贤招观东坡清虚堂诗真迹
作者：吴宽
朝代：明
体裁：古风

茫茫巨海流银沙，光分民舍并官衙。诗人说诗等说法，四坐缤纷天雨花。寥寥小巷绝人迹，谁肯柱杖过吾家。曲中合沓失《朱鹭》，谷口联翩多白鸦。青葱摇落上林苑，一夜乱缀琼瑶葩。故人相送定石炭，恶客好饮惟江茶。清晨忽报有苏墨，折简邀看门频挝。形疑虾蟆似曾压，技痒虮虱谁为爬。料知刻本来广右，醉笔漫灭犹堪嗟。坐当大雪发长笑，新酒正熟浮红霞。
雪后入朝
作者：吴宽
朝代：明
体裁：七言律诗

天门晴雪映朝冠，步涩频扶白玉阑。为语后人须把滑，正忧高处不胜寒。饥乌隔苑应餐尽，驯象当庭又踏残。莫向都人誇瑞兆，近郊或恐有袁安。
雪园杂赋四首·其一
作者：吴宽
朝代：明
体裁：五言律诗

因从尘市过，始觉雪园清。鹤迹皆成字，乌啼似语名。石低丛竹倚，架重古藤横。委巷无来客，空馀酒满罂。
雪园杂赋四首·其三
作者：吴宽
朝代：明
体裁：五言律诗

雪园何所得，投我是琼瑶。把滑还循槛，冲寒亦过桥。空中真有絮，画里岂无蕉。扫去人何俗，谁家拥树腰。
雪园杂赋四首·其二
作者：吴宽
朝代：明
体裁：五言律诗

雪园何所有，一望白皑皑。巳没新开径，还堆旧筑台。药将槐角碾，香以柏铃煨。偶忆前人事，诗从凤沼来。
雪园杂赋四首·其四
作者：吴宽
朝代：明
体裁：五言律诗

雪园何所乐，筇杖日频拖。池涸无鱼笱，林空只鸟窠。形惭珠玉秽，家爱米盐多。禁体争誇巧，当时禁若何。
雪夜
作者：吴宽
朝代：明
体裁：七言律诗

萧条学舍石城阴，夜雪当阶一尺深。二水空洲迷白鹭，半山高寺失青林。闭门只合书灰坐，觅句还思拥被吟。却忆故园亭子畔，红梅花发照瑶琴。
雪夜忆友人宿伏龙山中
作者：吴宽
朝代：明

孤城钟漏促寒鸡，风雪残灯梦欲迷。静夜独眠高榻上，故人遥在数峰西。空林松子时时落，绝涧梅花树树低。知是山中有佳兴，柴门清晓候封题。
雪寒探梅
作者：吴宽
朝代：明
体裁：七言绝句

新年京国竞繁华，东巷深居自一家。春到不如吴下晚，石湖诗里探梅花。
韩文公度蓝关图
作者：吴宽
朝代：明
体裁：古风

韩公上书谏佛骨，自分投荒生不还。忍寒作诗示侄辈，千古增重蓝田关。关门雪深阻去马，直气早已开衡山。唐皇殂矣骨亦朽，瘴江无墓空潺湲。呜呼瘴江无墓空潺湲，潮州庙碑不可删。
韩节妇
作者：吴宽
朝代：明
体裁：七言绝句

阊门烟火万家稠，独掩深闺赋柏舟。曾识市中无二价，肯将从一负韩休。
韩贯道为陈太仆题滁州环山楼末联有游人莫作寻常看季子文章在上头之句以予尝作楼记也因贯道寄示次韵亦赋一首
作者：吴宽
朝代：明
体裁：七言律诗

山过淮西此地优，元龙豪气正登楼。公涛绕壑声如泻，石窦生云势欲浮。庶子泉清仍吊古，判官花好不知秋。冯栏远瞰孤亭小，更有文章在下头。
韩贯道示所和复次韵答之
作者：吴宽
朝代：明
体裁：古风

宿禽噤无语，落叶纷欲积。入夜雨不休，愁思为促迫。作诗写幽怀，累幅空研滴。嗟公久鳏居，所恨谁暖席。夜长如僧斋，名但挂朝籍。坐念西署清，遥如千里隔。阑风仍送雨，梦觉声撼壁。垂头坐床下，童子何知识。八荒同一云，杜老感幽寂。
顾天锡参政以公事毕过吴中省墓复还南阳送别
作者：吴宽
朝代：明
体裁：七言律诗

北来一月逐宾鸿，秋水方舟有便风。独恋松楸忘道远，遍观禾黍乐年丰。身强肯惜驱驰力，地重当论保障功。山薮逋民知在念，相逢吴下恨匆匆。
题三忠庙庙在城东祀诸葛武侯岳武穆王文信公都人周珍买地以建者
作者：吴宽
朝代：明
体裁：七言律诗

都城东面起车尘，庙貌巍然见鼎新。汉业强从三国号，宋家难赎两贤身。朝班可劝为忠事，野史能歆好义人。上下千年同室坐，有周端合配三仁。
题何刻工卷
作者：吴宽
朝代：明

女娲补天天不漏，卷石犹穿太山溜。郢工运斤风欲生，斫出难供孙楚漱。云根可断亦可转，磨砻几日方成就。梁州之贡天下无，忽然跃出东山袖。颂功载德绝妙辞，两手不停烦刻镂。丞相中郎字奇古，右军率更笔深秀。东山虽老眼犹明，一一犹能论结构。空堂考击声丁丁，丝连镂缀如絺绣。小或蝇头大或丈，深必因肥浅必瘦。东山择业何其贤，古人石刻今流传。周宣中兴文石鼓，李唐九成铭醴泉。延陵墓上止十字，荐福寺里须千钱。行人泪堕岘山下，过客手摹江水边。其余诸刻难尽述，东山直视如无前。百年独守三寸铁，姓名与石同贞坚。回看巧技未旋踵，肆中野草浮荒烟。昌黎河东如可作，梓人圬者堪同编。只今东山既颓矣，子孙守之上慎旃。闭门一日白石烂，党人之碑慎勿镌。呜呼！党人之碑慎勿镌，千载之美，无使安民专。
题何刻工卷
作者：吴宽
朝代：明
体裁：古风

女娲补天天不漏，卷石犹穿太山溜。郢工运斤风欲生，斲出难供孙楚漱。云根可断亦可转，磨砻几日方成就。梁州之贡天下无，忽然跃出东山袖。颂功载德绝妙辞，两手不停烦刻镂。丞相中郎字奇古，右军䘚更笔深秀。东山虽老眼犹明，一一犹能论结构。空堂考击声丁丁，丝连缕缀如絺绣。小或蝇头大或丈，深必因肥浅必瘦。东山择业何其贤，古人石刻今流传。周宣中兴文石鼓，李唐九成铭醴泉。延陵墓上止十字，荐福寺里须千钱。行人泪堕岘山下，过客手摹江水边。其馀诸刻难尽述，东山直视如无前。百年独守三寸铁，姓名与石同贞坚。回看巧技未旋踵，肆中野草浮荒烟。昌黎河东如可作，梓人圬者堪同编。只今东山既颓矣，子孙守之上慎㫋。闭门一日白石烂，党人之碑慎勿镌。呜呼党人之碑慎勿镌，千载之美无使安民专。
题倦绣士女图·同前
作者：吴宽
朝代：明
体裁：词

日高碧树午阴圆。绣床人未眠。回文锦字綵丝缠。停针还怅然。飞絮底，落花边。青春将暮天。辽阳人去几时还。真将诗意传。
题倪云林画
作者：吴宽
朝代：明
体裁：七言绝句

黄金散与列仙儒，江上扁舟逐钓徒。为语纷纷评画者，要知迂叟不为迂。
题倪云林诗后二首·其一
作者：吴宽
朝代：明
体裁：七言律诗

高人自号云林子，独住云林岁月深。足底千峰几两屐，人间六印一钩金。华佗无术医清癖，苏晋长斋养素心。寂寞小蓬壶上路，百年陈迹莫追寻。
题倪云林诗后二首·其二
作者：吴宽
朝代：明
体裁：七言律诗

阮籍疏狂甘自放，清风高卧酒杯深。池塘梦去忽生草，丘壑移来不换金。脱帽竹间朝沐发，焚香花底夜清心。祗陀旧宅风烟古，一片五湖何处寻。
题元人任本立墨竹追次虞邵庵韵
作者：吴宽
朝代：明
体裁：古风

籊籊猗猗竦而立，岂读卫风名始识。倏将长身记水墨，放旷似嫌依六逸。临风首肯对以臆，谓我此言人莫敌。岁寒雅操从少习，玉版禅机尤秘密。毛发萧萧垂绀碧，湘江新沐如膏湿。鹧鸪日暮啼且集，任公东海登钓石。高竿未斫碍云日，运思正慰王猷忆。深林溟溟烟雨滴，风动仍听无孔笛。湖州巳远休物色，蓟丘无复斋名息。百年笔法尚能传，箧中喜为邹阳得。
题元朱本初道士贞一藁后
作者：吴宽
朝代：明
体裁：七言律诗

龙虎山中托鍊丹，身操儒行隐黄冠。解衣弄月当泉壑，滴露研朱倚石坛。舆地著书还有考，竹宫将命却无官。遗编不用重评品，虞范亲题在卷端。
题元顾仲瑛玉山佳处卷后
作者：吴宽
朝代：明
体裁：七言律诗

神龙飞度石头城，一日吴门失顾荣。池上已亡金粟影，邑中不改玉山名。故人断简重相授，内史高文孰与评。栩栩百年真梦境，濠梁还见旧题铭。
题刘佥宪廷美写遗启南画
作者：吴宽
朝代：明
体裁：五言律诗

寂寂茅亭下，悠悠野树边。扣门无俗客，题句有诗仙。虎迹黄泥坂，鹅群白石泉。相城回棹后，画里故依然。
题刘谏议祠二首
作者：吴宽
朝代：明

廪然毛发万言危，叹息名贤远莫追。甘露翻成他日变，清流宁受北司嗤。古人为鉴无如子，后辈登科又属谁。深夜高眠频梦见，孤峰残月照新祠。门傍高槐向晚开，忠魂长绕故乡来。诸生入学供蘋藻，使者停车治草莱。展卷不平新史赞，赠官空系后人哀。千年遗恨应难尽，谁念唐家有祸胎。
题刘谏议祠二首·其一
作者：吴宽
朝代：明

廪然毛发万言危，叹息名贤远莫追。甘露翻成他日变，清流宁受北司嗤。古人为鉴无如子，后辈登科又属谁。深夜高眠频梦见，孤峰残月照新祠。
题刘谏议祠二首·其二
作者：吴宽
朝代：明
体裁：七言律诗

门傍高槐向晚开，忠魂长绕故乡来。诸生入学供蘋藻，使者停车治草莱。展卷不平新史赞，赠官空系后人哀。千年遗恨应难尽，谁念唐家有祸胎。
题华东湖作族侄女冬娘死节传后
作者：吴宽
朝代：明
体裁：七言绝句

江淮兵变到中吴，死节多从女丈夫。独有冬娘名姓著，一篇家传赖东湖。
题厓山大忠祠四首
作者：吴宽
朝代：明

休指厓山吊战场，忠魂久已过钱塘。三仁可少文丞相，一死如前李侍郎。毒雾涨天横沴气，落星浮海散寒芒。孤坟最是无抔土，新庙依然有瓣香。飓母谁怀国事忧，回看夜壑已无舟。山河满地皆胡马，潮汐常时自海鳅。空使谶书符四广，不教宗社复东周。孱兵到此谁非死，名姓纷纷惜未收。独上高丘望大洋，晚风吹泪湿衣裳。何人忍耻修降表，当日临危进讲章。岛国全身惟叛相，潭州无事却勤王。史家未识留燕意，便把祥兴系宋亡。厉阶千古恨辽金，戮力终成国步侵。鼎足一时撑海角，旄头中夜到天心。间关豺虎魂空返，寂寞鱼龙共骨沉。臣节屡书犹不尽，欲将遗事托碑阴。
题厓山大忠祠四首·其一
作者：吴宽
朝代：明

休指厓山吊战场，忠魂久已过钱塘。三仁可少文丞相，一死如前李侍郎。毒雾涨天横沴气，落星浮海散寒芒。孤坟最是无抔土，新庙依然有瓣香。
题厓山大忠祠四首·其一
作者：吴宽
朝代：明
体裁：七言律诗

休指厓山吊战场，忠魂久巳过钱塘。三仁可少文丞相，一死如前李侍郎。毒雾涨天横沴气，落星浮海散寒芒。孤坟最是无抔土，新庙依然有瓣香。
题厓山大忠祠四首·其三
作者：吴宽
朝代：明

独上高丘望大洋，晚风吹泪湿衣裳。何人忍耻修降表，当日临危进讲章。岛国全身惟叛相，潭州无事却勤王。史家未识留燕意，便把祥兴系宋亡。
题厓山大忠祠四首·其二
作者：吴宽
朝代：明

飓母谁怀国事忧，回看夜壑已无舟。山河满地皆胡马，潮汐常时自海鳅。空使谶书符四广，不教宗社复东周。孱兵到此谁非死，名姓纷纷惜未收。
题厓山大忠祠四首·其二
作者：吴宽
朝代：明
体裁：七言律诗

飓母谁怀国事忧，回看夜壑巳无舟。山河满地皆胡马，潮汐常时自海鰌。空使谶书符四广，不教宗社复东周。孱兵到此谁非死，名姓纷纷惜未收。
题厓山大忠祠四首·其四
作者：吴宽
朝代：明

厉阶千古恨辽金，戮力终成国步侵。鼎足一时撑海角，旄头中夜到天心。间关豺虎魂空返，寂寞鱼龙共骨沉。臣节屡书犹不尽，欲将遗事托碑阴。
题厓山大忠祠四首·其四
作者：吴宽
朝代：明
体裁：七言律诗

厉阶千古恨辽金，戮力终成国步侵。鼎足一时撑海角，旄头中夜到天心。间关豺虎魂空返，寂寞鱼龙骨共沉。臣节屡书犹不尽，欲将遗事托碑阴。
题友云吴尚书忠节录后
作者：吴宽
朝代：明
体裁：七言律诗

南望滇池新庙开，忠贤遗象许谁陪。早知斯世为臣义，不负中朝出使才。辫发肯因胡俗变，戴头真向虏庭来。百年宇内终当死，大节堂堂未可哀。
题台人钟希哲写文宗儒小像
作者：吴宽
朝代：明
体裁：七言绝句

羸马空囊貌不寒，吏曹重署博平官。他年若赴天书召，此幅须留父老看。
题启南写游虎丘图
作者：吴宽
朝代：明
体裁：古风

云岩不减灵岩好，昨者胡为涉行潦。千人石上两青鞋，日出深林歌杲杲。一时取乐能偿劳，水西山北争探讨。涧泉漱齿心亦清，石壁题名手亲扫。西去阳山十里遥，冒雨有人归不早。明朝见话入云岩，扼掔捋须空懊恼。好山不趁晴时游，此事巳差何足道。安知犹有独游人，隔水相望在阳抱。何处移来此画图，我方起观俄绝倒。诗情画意各有在，岁月依然仍可考。虫鸡得失不须争，泡影死生难自保。再到京华住六年，匏翁头颅欲全皓。江南归计有时成，次第山行非草草。卧游且把画图开，鹤涧松庵亦天造。翻嫌二客不能从，回望周郎与东老。
题启南写游虎丘图
作者：吴宽
朝代：明

云岩不减灵岩好，昨者胡为涉行潦。千人石上两青鞋，日出深林歌杲杲。一时取乐能偿劳，水西山北争探讨。涧泉漱齿心亦清，石壁题名手亲扫。西去阳山十里遥，冒雨有人归不早。明朝见话入云岩，扼紧捋须空懊恼。好山不趁晴时游，此事已差何足道。安知犹有独游人，隔水相望在阳抱。何处移来此画图，我方起观俄绝倒。诗情画意各有在，岁月依然仍可考。虫鸡得失不须争，泡影死生难自保。再到京华住六年，匏翁头颅欲全皓。江南归计有时成，次第山行非草草。卧游且把画图开，鹤涧松庵亦天造。翻嫌二客不能从，回望周郎与东老。
题启南写绯桃图卷首题石翁乐事四字桃作六出有议其误者予因解之
作者：吴宽
朝代：明
体裁：七言绝句

石翁乐事嗟何事，终日春风绕笔吹。寄语看花人仔细，绯桃干叶半开时。
题启南写赠袁德纯同年万壑春云图
作者：吴宽
朝代：明
体裁：古风

袁卿高爽不可攀，平生眼底无吴山。肩舆偶度支硎岭，俯视龙池才破颜。前山后山作屏几，千步横冈铺翠被。向晓浓云触石生，当春好雨从龙起。吾乡沈子今王维，笔端万壑能移之。图成欲赠袁卿去，却请我辈仍题诗。天台雁荡东南有，卿昔好游曾遍走。县斋昼静对新图，从此不须开户牗。
题启南所藏林和靖手简追次苏文忠公韵
作者：吴宽
朝代：明
体裁：古风

西湖处士林君复，结庐近傍湖波渌。百年何物独伤廉，墙下梅花总寒玉。满城烟火十万家，未信谁人能脱俗。壶酒嬉春拾翠钿，歌钟入夜烧红烛。独教老鹤閒应门，走傍湖阴濯双足。高平范公遣使来，寄以新诗胜馈肉。风节文章厚与淳，两句平生成实录。才多墨妙更入神，只许唐翁和高曲。果然遗墨似其人，如倚清风扪瘦竹。惜哉甫里天随生，不趁斯人书杞菊。
题启南画
作者：吴宽
朝代：明
体裁：七言律诗

闭户萧然乱雪中，巳无宾客晚堂空。槁梧独㨿忘为我，老笔能挥爱此公。却构石阑临绝涧，似闻茆屋卷秋风。十年别却西庄路，岁暮相思白发同。
题启南过吴江旧图
作者：吴宽
朝代：明
体裁：七言绝句

吴松江腹太湖头，雌霓连蜷卧碧流。我昨经行觉尤胜，满船明月下沧洲。
题周仲瞻藏綵绣花鸟
作者：吴宽
朝代：明
体裁：古风

越女染丝成五色，隔窗未学秦川织。鲛人水厎夜不眠，乞与冰绡才数尺。洛阳名花旧谱传，品第巳无天下敌。妙手能收后素功，画苑群工空叹息。珍禽入贡从岭南，长羽净扫花间石。金刀莫遣断其尾，高格岂是雄鸡匹。顾影峨峨见冠帻，日午畏寒交锦翼。姚黄魏紫杂鞓红，顿觉春风价增百。古来观象闻虞皇，絺绣分明有六章。女红相习来亦久，一日灿烂悬高堂。周卿得此朱雀航，施朱傅粉皆寻常。寸心欲效仲山甫，献入明光补衮裳。
题周仲瞻藏綵花鸟
作者：吴宽
朝代：明

越女染丝成五色，隔窗未学秦川织。鲛人水底夜不眠，乞与冰绡才数尺。洛阳名花旧谱传，品第巳无天下敌。妙手能收后素功，画苑群工空叹息。珍禽入贡从岭南，长羽净扫花间石。金刀莫遣断其尾，高格岂是雄鸡匹。顾影峨峨见冠帻，日午畏寒交锦翼。姚黄魏紫杂鞓红，顿觉春风价增百。古来观象闻虞皇，絺绣分明有六章。女红相习来亦久，一日灿烂悬高堂。周卿得此朱雀航，施朱傅粉皆寻常。寸心欲效仲山甫，献入明光补衮裳。
题墨竹赠李尚书时雍赴南京二首·其一
作者：吴宽
朝代：明
体裁：七言绝句

司空德望重同袍，直自黄门到户曹。总道南都优老地，更看晚节傲霜高。
题墨竹赠李尚书时雍赴南京二首·其二
作者：吴宽
朝代：明
体裁：七言绝句

三十馀年契义心，白头相与戴朝簪。南行翻喜清风近，来岁吴门候好音。
题墨竹赠良金还东昌
作者：吴宽
朝代：明
体裁：七言绝句

此日此君何所往，聊城聊避洛京尘。清风到处难移节，好雨来时更润身。
题墨竹赠邵楚雄行
作者：吴宽
朝代：明
体裁：七言绝句

柳州刺史诗犹在，种柳何如种竹清。便向滇南长孙子，郡人须系使君名。
题宫人二景二首 其一 重叠金
作者：吴宽
朝代：明
体裁：词

太湖石畔苔痕滑。玉阶扶上看明月。若比广寒宫。宫中人又空。夜寒风力重。别馆帘钩动。为问夜如何。松阴月正多。
题宫人二景二首 其二 重叠金
作者：吴宽
朝代：明
体裁：词

离宫复道遥相望。步来不设青丝障。琪树列千行。更闻金粟香。玉奴传信至。上有飞琼字。明日会蓬莱。还同仙姥来。
题张外史伯雨赠曲阜孔君诗后
作者：吴宽
朝代：明
体裁：七言律诗

结庐句曲号贞居，石鼎千年句法如。所有白云难赠客，岂无清露可为书。湖阴小阁题金菌，月下高冠制玉蕖。白首交游洙水上，归儒深恨早回车。
题无锡李舜明家藏宋王梅溪谢先世侍郎琳为主司启并题御赐诗遗墨后
作者：吴宽
朝代：明
体裁：七言绝句

宋家南渡有文豪，赐葬犹瞻墓柏高。留得旧时遗墨在，持衡真喜录英髦。
题昆山朱氏所复王朋梅小画
作者：吴宽
朝代：明
体裁：七言绝句

存复斋中此一毫，楚弓亡去更谁櫜。摩挲故物仍三叹，不为朋梅意匠高。
题朱泽民小景并诗后
作者：吴宽
朝代：明

睢阳画癖不可医，睢阳作画真画师。岂惟长绢善挥洒，只此短纸谁能为。野旷天寒气萧爽，人坐茅亭绝尘想。阶前旧雨客不来，天末晴云心独往。青山滴滴青于苔，平地忽见芙蓉开。秋声似向耳边起，石上乔松若个栽。意长要在无多笔，余墨淋漓缀唐律。诗中有画画中诗，百年再见王摩诘。
题朱泽民小景并诗后
作者：吴宽
朝代：明
体裁：古风

睢阳画癖不可医，睢阳作画真画师。岂维长绢善挥洒，只此短纸谁能为。野旷天寒气萧爽，人坐茆亭绝尘想。阶前旧雨客不来，天末晴云心独往。青山滴滴青于苔，平地忽见芙蓉开。秋声似向耳边起，石上乔松若个栽。意长要在无多笔，馀墨淋漓缀唐律。诗中有画画中诗，百年再见王摩诘。
题朱泽民集古玉图后
作者：吴宽
朝代：明
体裁：古风

五瑞示信存虞书，玄圭锡禹成功初。后来列国分宝玉，鲁璜楚壁皆其馀。阗河方折不爱宝，昆吾刀铦雪同皓。辟邪人马若天成，璏环㻫琫犹文藻。卧蚕盘螭看更好，细数三十种非少。今世谁为张茂先，试言此物何人造。鸡冠蒸栗及猪肪，土花半蚀痕苍苍。其间直出三代上，遗形尚发孚尹光。龙眠居士不可作，洗玉池中水应涸。何如征东旧提学，过眼写之无执着。丈楮流传二百年，妙矣宛如新出璞。
题朱竹庆玉汝母宜人九十
作者：吴宽
朝代：明
体裁：古风

姚城一水连席墟，中有陈氏之宅居。寿母行年问何如，始生之辰是国初。谁云头上白发疏，翟冠高戴犹胜梳。大帛一疋裁衣裾，恐是手中自织欤。仲也巳荷大理除，不劳在家扶板舆。丹山紫凤衔天书，低徊下舞两翼舒。翩然湖上惊游鱼，羽毛变化心独虚。寿筵风回响珩琚，以叶作酒笋作菹。仙家丹药勿复储，食此寿可千岁馀。
题杂画四首·其一
作者：吴宽
朝代：明
体裁：五言绝句

策杖何所适，高歌度林丘。青山馀兴在，三步更回头。
题杂画四首·其三
作者：吴宽
朝代：明
体裁：五言绝句

雪湖清可游，欲往乏艇子。谁筑临湖亭，寒波动窗几。
题杂画四首·其二
作者：吴宽
朝代：明
体裁：五言绝句

昔观水村图，长爱赵松雪。只尺真宛然，人家倚丘垤。
题杂画四首·其四
作者：吴宽
朝代：明
体裁：五言绝句

水云同渺然，细岭空翠色。忆在太湖东，弁山恨相隔。
题杨铁厓墓铭后
作者：吴宽
朝代：明

泰定年间名进士，会稽山下老征君。金陵不看三秋月，玄圃长嘘五色云。对客呼儿将铁笛，从人笑我醉红裙。风流尽付吴淞水，还绕刘伶四尺坟。
题杨铁崖墓铭后
作者：吴宽
朝代：明
体裁：七言律诗

泰定年间名进士，会稽山下老徵君。金陵不看三秋月，玄圃长嘘五色云。对客呼儿将铁笛，从人笑我醉红裙。风流尽付吴淞水，还绕刘伶四尺坟。
题柯敬仲博士墨竹
作者：吴宽
朝代：明
体裁：七言绝句

奎章阁下鉴书时，书法翛然见竹枝。碧玉渐高应解箨，倩谁深刻道园诗。
题汀州忠爱祠
作者：吴宽
朝代：明
体裁：古风

闽南初置千夫长，邓贼乘机潜聚党。一朝变起沙尤间，山谷群蛮应如响。竹鎗纸甲锐且坚，白昼横行争扰攘。尽驱壮者入寨中，忍见寡妻啼道上。列城有警朝出兵，府库大开悬厚赏。贼徒失计渐诛夷，流血成川归洗荡。守帅何曾论胁从，刻日搜山当不爽。军门有令谁敢违，汀州推官独称枉。推官在州十八年，狱空有颂人曾传。宁将一身与贼死，身安要与民俱全。纷纷总作邀功计，道路所获皆牵连。下车解縳焚簿籍，似此活人知几千。卧龙山下陈牲醴，民欲祀生翻祀死。千年何以表赤心，忠爱煌煌有题字。独怜仕路终府僚，报德茫茫嗟此止。岂不闻玉堂谢学士，闽人说是推官子。
题汤溪胡氏藏朱泽民山水大幅
作者：吴宽
朝代：明
体裁：六言诗

晴云乱落长涧，叠嶂秀依密林。水乐铿然自作，茅堂可彻鸣琴。
题沈良德送行图
作者：吴宽
朝代：明
体裁：七言律诗

不用高歌陟岵篇，赐归真慰母心悬。翟冠自送双笄总，綵服重裁两袖翩。九世医名多积德，一门科第总称贤。吴中秋到慈闱启，尽说宜将盛事传。
题治平寺琬上人所藏巨然山寺图追次虞道园先生韵
作者：吴宽
朝代：明
体裁：古风

疏林逗晚照，际水扃柴关。中有方丈室，翠纳千重山。山路多白云，滃然隔尘寰。倚筇望崷崒，展席听潺湲。愿邀巨然老，置我水石间。忘归饱清晖，从此终日閒。层峦结暝色，不逐樵夫还。
题浦氏兄弟中秋赏月图
作者：吴宽
朝代：明
体裁：七言律诗

月临嘉树不成眠，夜半中庭忽短筵。率尔杯盘聊草草，閧然箫鼓却阗阗。荀陈星象空相应，王谢风流亦可传。玉季丹青兼有引，尽将秋兴落华笺。